ئاڕاستەکانی ڕاپەڕین…. سۆران ئازاد – Denegkan\nئاڕاستەکانی ڕاپەڕین…. سۆران ئازاد\nbyسۆران ئازاد\tMarch 18, 2013\tگشتی\nڕاپەڕین یەکێکە لەو ڕووداوانەی، کە کۆمەڵگای ئێمەی هەژاند. ڕەنگە هیچ ڕووداوێک هێندەی ڕاپەڕین لە سەدەی بیستەمدا کاردانەوەی بەسەر ئەزموونی دیموکراسیی خۆرهەڵاتی ناوەڕاستدا نەبووبێت، بۆ نەتەوەیەکی کەمینە لە دەوڵەتێکی دروستکراودا. بەر لە هەر شتێک گرنگیی ناوەڕۆکی ڕاپەڕین خۆی لە چەند خاڵێکدا دەبێنێتەوە. یەکێک لەو خاڵانە ئەوەیە، کە یەکلاکەرەوەی گوتاری ناسیۆنالیستی بوو. ئەزموونی پێشووتری ئێمە بریتی بووە لە داگیرکاریی نەتەوەیی. بەرەنگاربوونەوەی ناسیۆنالیستی، پانتاییەکی گەورەی لە فەنتازیا و شێوەژیانی مرۆڤی کورددا داگیر کردووە. ئەو پانتاییە مێژووییە، بەشێکی پێوەندیی بە سەرهەڵدانی دەوڵەتی نەتەوەییەوە هەیە. لێرەدا دەوڵەت دەبێتە هێما بۆ تەواوی و ناتەواویی نەتەوەیی. بەو مانایەی تا نەتەوەیەک دەوڵەتی سەربەخۆی نەبێت، لە ڕووی وجودییەوە ناتەواوە. بوونی دەوڵەت لە مۆدێرنەتییەدا ئاماژەیەکی وجودیی لە خۆ گرتووە. ئەو تێڕامانە لە نەتەوە و بەستەوەی بە دەوڵەت لەگەڵ دروستبوونی دەوڵەتی ئیسرائیڵ زیاتر خۆی دەچەسپێنێت. عێراق، کە بەرهەمی کۆڵۆنیزەیشنی بەریتانیایە، بە دروستبوونی کۆمەڵێک کێشەی هەم چارەسەر کرد هەم زەقتریشی کردەوە. لێرەدا عێراق دەبێتە چەقی ڕۆڵگێڕانی کۆڵۆنیزەیشن لە خۆرهەڵاتدا. شوێنی جوگرافیای عێراق بۆ ئەو مەبەستە چەند بڵێی گونجاوە. بەڵام کێشەیەکی مێژوویی، کە بەردەوام بە شێوەی جیاواز خۆی دەرخستووە، کێشەی کورد بووە. لێرەدا منداڵە ساوەکەی بەریتانیا (عێراق) بەر لەوەی بێتە سەر پێی خۆی، منداڵێکی نەخۆشە! لە ڕووی ناسیۆنالیستییەوە بە تەواوەتی ناتوانین بڵێن عێراق یەکسانە بە عەرەب، چونکە عێراق بەرهەمی پلانێکی دەرەکییە، لە لایەکی دیکەوە بکەری دروستبوونەکەیشی عێراقییەکان نین. جگە لەوە ئەو ڕووبەڕەی عێراقی لەسەر دامەرزراوە، بە درێژایی مێژوو شوێنی کۆمەڵێک شارستانیەتی جیاواز بووە. عێراق لە مێژوودا دەیان شارستانیەتی جیاوازی لە یەککاتدا لە خۆ گرتووە. هەر لەبەر ئەوەشە بە درێژایی مێژوو عێراق شوێنی ململانێ و بەیەکدادانی شارستانییە جیاوازەکان بووە. بۆیە بە دروستبوونی عێراق، خۆرئاوا حوکمی بەسەر تەواوی مێژووی کەلتوور و شارستانییە جیاوازەکان دا. لەسەر ئاستی ئۆڕێنتالیزمیشدا خۆرئاوا مامەڵەی لەگەڵ چەق و ناوەڕۆکی میژووی چەند هەزارساڵەی عێراقدا کرد. ڕەنگە دروستبوونی هیچ دەوڵەتێک هێندەی عێراق و ئیسڕائیل جێگەی تێڕامان نەبێت، چونکە ڕۆڵگێڕەکان هەم جیاوازن و هەم جیاوازیش نین، لە کاتێکدا هەردووکیان زادەی یەک زەمەن و دۆخن. نە کوردەکان نە پێکهاتەکانی دیکە، خۆیان بە خاوەنی عێراق نەدەزانی. ئەو هێزەی عێراقی بە ڕێوە دەبرد، بریتیبوون لە کۆمەڵێک ئۆبجێکت، کە بە ئاسانی بە کار هێنراون. لەگەڵ سەرهەڵدانی بەعسدا، هاوکێشەکان تەواو پێچەوانە دەبنەوە. دەتوانم بڵێم عێراق بۆ یەکەمجار ناسنامەیەکی خۆرهەڵاتی وەردەگرێت. نەبوونی شوناسێکی خۆرهەڵاتی هۆکاری سەرەکیی بووە بۆ ململانێ جیاوازەکان. ڕاستتر وایە بڵێن چونکە دروستبوونی عێراق کەلتوورێکی خۆرهەڵاتی لەپاڵ نەبوو، نەدەزانرا عێراق چییە و چۆن مامەڵەیشی لەگەڵدا بکرێت. بەعس هاوکێشەکانی تەواو پێچەوانە کردەوە. سەدام کارەکتەرێکی تاسەر ئێسقان خۆرهەڵاتی بوو. خودی کارەکتەری سەدام حسێن جێگەی پرسیار و تێڕامانە. ئەو پاڵپشتی هێزی خۆرئاوایی ڕەت نەدەکردەوە، بەڵام لە ڕووی سایکۆلۆجییەوە بەشێک نەبوو لەو سیستەمە. سەدام هەوڵی دەدا سێنتڕاڵی خۆرهەڵات بگرێتە دەست. ئەوەی کەلێنێکی گەورەی خستە پڕۆژەکەی سەدام، دەمارگرژیی نەتەوەیی بوو. پڕۆژەکەی سەدام دەیتوانی هاوکێشەکانی خۆرهەڵات بگۆڕێت و عێراق لەو بێشوناسییە ڕزگار بکات. لێرەدا قسەیەکی مارکس تەواو تەفسیری دۆخی سەدام دەکات، ئەویش ئەوەیە: “هەموو ئەو شتانەی ڕەقن، لە هەوادا دەتوێنەوە”. سەدام دەیویست لەسەر خۆڵەمێشی خۆرهەڵات، شوناس بە عێراق بدات. سەدام کارەکتەرێکی بێئاگا نەبوو، بەڵام هەڵە کوشندەکانی ئەو پێوەندیی بە خودی سایکۆلۆجیای خۆی و ئەو گەمەی هەبوو، کە ئەوانی تر سەبجێکتی بوون. بۆیە جەنگی کەنداو گرێ سایکۆلۆجییەکەی سەدامی بەرانبەر بە بکەرە جیاوازەکان زیاتر دەرخست. هەرەسی شۆڕشی ئەیلوول ڕووداوێکی هەژێنەرە. ئەو هەرەسە تەواو سایکۆلۆجیای تاکی کوردی تووشی داڕوخان کرد. سەرهەڵدانەوەی شۆڕش، جۆرێک بووە لە دەستپێکردنەوە لەسەر خۆڵەمێش. لە ڕووی سایکۆلۆجییەوە، سەرهەڵدانەوەی شۆڕش، پێوەندیی هەم بە سەقامگیری و هەم ناسەقامگیریی نەتەوەییەوە هەیە. سەرهەڵدانەوەی شۆڕش تەکانێکی گەورەی کۆمەڵگای ئێمە بوو. دەتوانم بڵێم شۆڕش بریتیبوو لە درێژکردنەوەی ماوەی ناسەقامگیری. بەر لە ڕاپەڕین، شۆڕش جۆرێک بووە لە ئەپدەیتی کەلتووری. ماوەی شۆڕش بە تەنیا بریتیی نەبووە لە شەڕکردن لە شاخ و بەرزکردنەوەی دروشمی نەتەوەیی، بەڵکو لەو ماوەیەدا کەلتووری ئێمە ئەپدەیتی بە خۆوە بینیووە. لێرەدا دەتوانم بڵێم ئەو ناسەقامگیرییەی شۆڕش درێژەی پێ دا، زەمینەیەک بوو بۆ ئەپدەیتی کەلتووری. بەشێکی زۆری ئەو هەوڵانە لە دەرەوەی شۆڕش بوونە. ڕاپەڕین بەرهەمی درێژکردنەوەی ئەو ناسەقامگیریەیە. ناسەقامگیرییەک، کە دۆخی توڕەبوونێکی مێژوویی خوڵقاند. ماوەی شۆڕش، بریتییبوو لە خوڵقاندنی زەمەنی توڕەبوون! ڕاپەڕین دەتوانین وەک تەقینەوە گەورەکەی تووڕەبوون پێناسەی بکەین. تەقینەوەیەک ئەنجامی تووڕەبوونێکی درێژخایەنە. لە ڕاپەڕیندا هەموو دەستەڵاتەکان دەبن بە یەک. ڕاستتر وایە بڵێن بکەری سەرەکی دەستەڵاتی خەڵکە. شەقام دەبێتە سێنتڕاڵ بۆ مانیفێستکردنی توڕەبوون. ڕووداوێک ئاڕاستەکان بەرەو لایەکی تر دەبات. نەتەوەیەک بڕیار لەسەر خۆی دەدات. ڕاپەڕین سەرەتای بڕیاردانە بۆ خۆیەکلاکردنەوەیەکی نەتەوەیی. لێرەدا کۆمەڵگای ئێمە بۆ یەکەمجار لە دوای دروستبوونی عێراقەوە دەکەوێتە بەردەم وێنەکەی خۆی. ئەو خۆبینینە خاڵێکی گرنگە بۆ هەستکردن بە بۆشاییەکان. ئەو بۆشاییانەی تاکو ئێستایش لە فۆڕمی جیاواز دەردەکەون. ئەگەر پێشووتر بە هۆی دەستەڵاتی دەرەکی، کەلتووری ئێمە پرسیاری جەوهەری بە خۆیەوە نەبینەوە، تەنانەت بووە بە ئامرازێک بۆ هەستی ناسیۆنالیستی، ئەوا لەپاش ڕاپەڕینەوە کەلتووری ئێمە دەکەوێتە بەردەم وێنەی خۆی. ڕاپەڕین لە خۆیدا دژەکانی خۆیشی پێشان دایەوە. سەرهەڵدانی گرووپی دینی بەشێکن لەو هێزە شاراوەی کۆمەڵگای ئێمە، کە لەپاش ڕاپەڕیندا وردە وردە دەرکەوتن. بۆیە ڕاپەڕین بە تەنیا ڕووداوێکی ناسیۆنالیستی نییە، بەڵکو لەگەڵ خۆیدا زەمینەی بۆ گشت بۆشاییەکان خۆش کرد، بە مەبەستی خۆدەرخستن. ڕاپەڕین لەگەڵ هەموو ئەو هۆکارانەی بوونە هۆی دروستبوونی، بەڵام لە ناوەوەدا پەیامی خۆیی بوو.\nPrevious مەسیحیش دەمرێت ….ئان سێكستۆن\nNext چاره‌كه سه‌ده‌یه‌ك بازرگانی كردن به‌هه‌ڵه‌بجه‌وه !!!!


2019-10-12 [03:17 AM]\nوەزارەتى خوێندنى باڵا و توێژینەوەى زانستى لە ڕونکردنەوەیەکدا كە وێنەیەكی بۆ ئاژانسی هەواڵی زاگرۆس هاتووە، رایگەیاند، ماوەى (سکاڵا تۆمارکردن) و (دابەزین) و (گۆڕینى شوێن) بۆ دەرچوانى دوانزەى ئامادەیى درێژدەکاتەوە.\n１- ماوەى پێشکەشکردنى سکاڵا بۆ دەرچوانى دوانزەى ئامادەیى (٤٨) سەعات درێژکرایەوە، واتە تاکو سەعات ١٢ى شەوى دوشەمە ڕێکەوتى (٢٠١٩/١٠/١٤) تۆمارکردنى سکاڵا بە شێوەى ئۆنڵاین لە وێب سایتى (www.regayzanko.com) بەردەوامدەبێت.\n２- (دابەزین) و (گۆڕینى شوێن) تاکو کۆتایى ئەم هەفتەیە بەردەوام دەبێت، واتە تاکو کۆتایى دەوامى فەرمى رۆژى پێنجشەمە ڕێکەوتى (٢٠١٩/١٠/١٧)، کە پرۆسەى دابەزین و گۆڕینى شوێن لە نێوان تۆمارى زانکۆکان خۆیان ئەنجامدەدرێن.\n３- وەرگیراوانى زانکۆ و پەیمانگەکان بۆ دەستبەکاربون پێویست ناکات کەفیل لەگەڵ خۆیان ببەن بۆ ئەو زانکۆیەى کە لێى وەرگیراون، تەنها کەفالەکە دەبات و مامەڵەى دەستبەکاربونى بۆ دەکرێت. دەشتوانن لە هەر شوێنێک بێت مامەڵەى ئەنجامدانى کەفالە ئەنجام بدەن، لە بەشى یاسایى زانکۆکان یاخود فەرمانگەى دادنوسى.\n４- داوا لە وەرگیراوانى زانکۆ و پەیمانگەکان دەکەین بە زوترین کات پەیوەندى بەو کۆلێژو بەشانەوە بکەن کە لێى وەرگیراون بۆ ئەوەى مامەڵەى دەستبەکاربون لە زانکۆ و پەیمانگەکان ئەنجامبدەن، چونکە دەوامى قۆناخى یەکەمى خوێندن لە زانکۆ و پەیمانگەکان دەست پێدەکات.\nئەم هەواڵە 3211جار خوێندراوەتەوە


دەرچوون 20 – Kurdi Sorani Standard (KSS) | Biblica\nدەرچوون 20 – Kurdi Sorani Standard (KSS)\n1خودا هەموو ئەم فەرمایشتانەی بە گەل فەرموو:\n2«من یەزدانی پەروەردگارتانم کە لە خاکی میسرەوە دەرمهێنان، لە خاکی کۆیلایەتییەوە.\n3«هیچ کەسێکتان خودای دیکەی بێجگە لە منتان نەبێت.\n4پەیکەر20:4 تاشینی پەیکەر، بە مەبەستی پەرستن وەک بت، بڕوانە بەشی 32. بۆ خۆتان دروستمەکەن، نە لە هیچ شێوەیەکی ئەوانەی لە ئاسمانن لە سەرەوە، نە ئەوانەی لەسەر زەوین لە خوارەوە، نە ئەوانەی لەناو ئاون لەژێر زەوییەوە. 5کڕنۆشیان بۆ مەبەن و مەیانپەرستن، چونکە منی یەزدانی پەروەردگارتان خودایەکی ئیرەدارم20:5 بە واتای حەسوود دێت، ئەمەش بە مەبەستێکی باش هاتووە، چونکە خودا نایەوێت هیچ خودایەکی دیکە بپەرسترێت.، لە جیاتی گوناهی باوکان سزای منداڵان دەدەم، هەتا نەوەی سێیەم و چوارەمی ناحەزەکانم، 6بەڵام خۆشەویستی نەگۆڕ بۆ هەزاران لە خۆشەویستانم دەردەخەم، ئەوانەی گوێڕایەڵی ڕاسپاردەکانم دەبن.\n7ناوی یەزدانی پەروەردگارتان بۆ شتی پووچ مەهێنن20:7 بەکارهێنانی ناوی خودا بە کەمتەرخەمی، بۆ نموونە هەر بە سەرزارەکی بگوترێت: بەخوا، وەڵڵا.، چونکە ئەو کەسانە لەلای یەزدان ئەستۆپاک نابن کە بۆ شتی پوچەڵ ناوی دەهێنن.\n8ڕۆژی شەممەتان20:8 ڕۆژی پشوودان. بڕوانە 16:23. لە یاد بێت، تاکو بە پیرۆزی ڕایبگرن. 9شەش ڕۆژ ئیش دەکەن و هەموو کارەکەتان دەکەن، 10بەڵام ڕۆژی حەوتەم شەممەیە بۆ یەزدانی پەروەردگارتان، هیچ کارێک مەکەن. خۆتان و کوڕ و کچ و خزمەتکار و کارەکەر و ئاژەڵەکانتان و ئەو نامۆیەی لەناو دەروازەی شارەکەتانە هیچ کارێک مەکەن، 11چونکە یەزدان لە شەش ڕۆژدا ئاسمان و زەوی و دەریا و هەموو ئەو شتانەی تێیاندایە دروستی کردن، بەڵام لە ڕۆژی حەوتەمدا پشووی20:11 وشەی شەباتی عیبری لە بنەڕەتدا بە واتای دەستهەڵگرتن لە کارێک لەدوای تەواوکردنی کارەکە دێت، هەروەها بە واتای پشوودان دێت. دا، لەبەر ئەمە یەزدان ڕۆژی شەممەی بەرەکەتدار و پیرۆز کرد.\n12ڕێزی دایک و باوکتان بگرن، بۆ ئەوەی تەمەن درێژ بن لەو خاکەی یەزدانی پەروەردگارتان پێتان دەدات.\n13مەکوژن20:13 مەکوژن: مەبەست بە ئەنقەست یان بە تووڕەیی. بڕوانە بەشی 21:12-17 و دواوتار 4:41-42..\n16بە درۆ شایەتی لەسەر کەس مەدەن.\n17چاو مەبڕنە ژنی کەس. چاو مەبڕنە ماڵ و خزمەتکار و کارەکەر و گا و مانگا و گوێدرێژی هیچ کەسێک و هەر شتێک کە هی کەسێکی دیکە بێت.»\n18کاتێک هەموو گەل بروسک و کێوەکەیان بینی دووکەڵی دەکرد، گوێیان لە هەورەتریشقە و دەنگی کەڕەنا بوو، لەرزین و لە دوورەوە وەستان. 19بە موساشیان گوت: «تۆ لەگەڵمان بدوێ و گوێ دەگرین. با خودا لەگەڵمان نەدوێت، نەوەک بمرین.»\n20موساش بە گەلی گوت: «مەترسن. خودا هاتووە بۆ ئەوەی تاقیتان بکاتەوە، تاکو ترسی ئەوتان لەبەرچاو بێت و گوناه نەکەن.»\n21گەل لە دوورەوە وەستان و موساش لە تەمە چڕەکە نزیک بووەوە، کە خودای لێ بوو.\nپەیکەر و قوربانگا\n22یەزدان بە موسای فەرموو: «ئاوا بە نەوەی ئیسرائیل دەڵێیت: ”ئێوە بینیتان کە لە ئاسمانەوە لەگەڵتان دوام. 23هیچ خوداوەندێک دروستمەکەن لەتەنیشت من بێت، بتی زیو و بتی زێڕ بۆ خۆتان دروستمەکەن.\n24«”بە خۆڵ قوربانگام بۆ دروستدەکەیت و قوربانی سووتاندنەکان و قوربانییەکانی هاوبەشیت20:24 قوربانی هاوبەشی: ئەم قوربانییە هاودەمی قوربانی سووتاندن بوو. تەنها یەک کەس هەڵدەستا بە دابینکردنی ئەم قوربانییە، بەڵام لەگەڵ خەڵکی دیکە بەشی زۆری ئەم قوربانییەیان لەبەردەم خودا دەخوارد وەک هێمایەک بۆ پێکەوە ژیان. بڕوانە لێڤییەکان 7:11-15. لە مەڕ و بزن و گاگەلەکەت لەسەری سەردەبڕیت، لە هەموو ئەو شوێنانە وا دەکەم ناوم بێتەوە یاد، دێمە لات و بەرەکەتدارت دەکەم. 25ئەگەر بە بەرد قوربانگات بۆ دروستکردم، با بەردەکان تاشراو نەبن، چونکە هەر قەڵەم و چەکوشێکی بخەیتە سەر ئەوا گڵاوی دەکەیت. 26بە پەیژە سەرمەکەوە سەر قوربانگاکەم نەوەک ڕووتیت لەسەری دەربکەوێت.“\nKSS : دەرچوون 20


ئامەد/ بە تەقەی پۆلیس دو هاووڵاتیی مەدەنی كوژران\nزایینی: ١٥-١٢-٢٠١٥ - هەتاوی: ١٣٩٤/٠٩/٢٤ - ١١:٤٢ تاران قه‌باره‌ی فۆنت:\nكوردستان میدیا: لە شاری ئامەد بە ئامانجی مەحكووم كردنی بڕیاری قەدەغەی هاتوچۆ لە ناوچەی "سوور"ی ئامەد، خەڵكی ئامەد دەستیان بە خۆپیشاندان كرد و لەدژی ئەو بڕیارە ناڕەزایەتییان نیشان دا.\nبە ئامانجی مەحكووم كردنی بڕیاری قەدەغەی هاتوچۆ لە ناوچەی "سوور"ی ئامەد، خەڵكی ئامەد دەستیان بە خۆپیشاندان كرد، بەڵام ئەوان بەرەوڕووی هێرشی توندی پۆلیس بوونەوە و لە ئاكامی پێكهاتنی شەڕ و ئاڵۆزی لە نێوانیاندا، پۆلیس تەقەی لە خەڵك كرد و دوو خۆپیشاندەر كوژران. ناوی كوژراوەكان "شیار سەلمان" و "شەڕدڵ چەنگیز" ڕاگەیەندراوە.\nهەروەها لە ئاكامی هێرشی هێزە ئەمنییەكانی توركیەدا، سێ كەسیش بریندار بوون، كە یەكێكیان ژنێكە بە ناوی "عایشە ئایتەكین" و ناوی دوو بریندارەکەی دیكەش "ئەنگین كایار" و "شەعبان پارلامش" ڕاگەیەندراوە، كە ئەو سێ كەسە لە ناوچەی "ڕازان" بریندار كراون.\nلە گەڕەكی "نوور"ی ناوچەی "جزیرێ"ش منداڵێكی تەمەن ١٥ ساڵان، بە ناوی "مەولدە ئیگدی" بە هۆی کەوتنی گوللەیەك لە سەری، بە توندی بریندار بووە كە ئێستا لە ژێر چاودێریی چڕی پزیشكییدایە.\nتا ئێستا بە سەدان كەس لە كاتی پێكهێنانی خۆپیشاندانی ناڕەزایەتی دەربڕین لە بەرامبەر دەركردنی بڕیاری قەدەغەی هاتوچۆ و هاتنە دەرەوە، بە گوللەی ڕاستەوخۆی پۆلیسی توركیە بریندار كراون و كوژراون، كە زۆر جار قوربانییەكانی ئەم هێرشانە، منداڵانی كەم تەمەنن.


:: AM:11:23:03/01/2022 \n"هەی لە منتان نەكەوی نووسەران"، لەسەر سەتان هونەرمەندتان نووسی و هەڵسەنگاندنتان بۆ كردوون، كەچی حەیف كە ئەو دەنگە بەرزە لە هەوادارانی دوور كەوتەوە و لە گۆرانیگوتن كەوت، وەك نووسین و شەنوكەوكردنی گۆرانییەكانی، كەوتووەتە پەراوێزەوە. ئەمە لە كاتێكدایە ئەو دەنگە ملیۆنان هەوادار بە پەرۆشەوە چاوەڕێی كۆپلەیەكی گۆرانی بە دەنگی خۆی لێ دەكەن. ئەوەی دەیڵێم خەوش و گلەییە پێشتر لە خۆم، ئەوجا ئەو نووسەرانەی لە بوارەكەدا جارجارە سەرەتاتكێ دەكەن.\nئەوەی باسی دەكەم "فەرهاد زیرەك"ـە.. ئەو كە لە سەرەتای هەشتاكانەوە گۆرانی دەڵێ و لە دوای 2008ـەوە خۆی لێ دوور خستەوە، سەیر لەوەدایە تا ئێستە لە ناوەندی گۆرانیی كوردیدا لە ژمارە یەكەكان هەژمار دەكرێت. واتە بێ ئەوەی مامۆستا بێت، بووەتە مامۆستا، بێ ئەوەی بیەوێ قوتابخانەیەكی هونەریی دابمەزرێنێ، لە نەستی خەڵكدا بووەتە قوتابخانە. فەرهاد بەڕاست زیرەكە كە تا ئێستە هەوادارانی نەك هەر چاوەڕێی دەنگی گۆرانیی لێ دەكەن، بەڵكو بە بڵاوكردنەوەی وێنەیەكی، دەكەونە هەلەكەسەما و رەنگە لە تۆڕەكانی كۆمەڵایەتی هەزاران لایك و كۆمێنتی بۆ بكەنە دیاری.\nئەوەی مەبەستمە بیخەمە بەر رۆشنایی، هەڵسەنگاندنی بەرهەمەكانی نییە كە پێم وایە بابەتێكی تایبەتی دەوێ، بەڵكو وێرانیی ئەو بوارە هونەرییەیە كە تێی كەوتووین و ئەستەمە بە ئاسان بۆمان راست بێتەوە. زۆرن ئەوانەی لە بواری موزیك و گۆرانیی كوردیدا خۆیان بە مامۆستا دەزانن، زۆریان نەك ئێستە، بۆ داهاتوویش هەر بە قوتابی دەمێننەوە. نەك هەر ئەوە، هەیە لە موزیك و میلۆدیی كوردیدا خۆی بە ئیمپراتۆر دەزانێ، كەچی نەیتوانیوە ببێتە مامۆستایەكی باشیش. ئەوەی جێی سەرنجە فەرهاد زیرەك بە دەنگی خۆی و خۆشەویستیی هەوادارانی، وەك مامۆستایەكی بە سەلیقە لە بوارەكەدا دەركەوت.\nفەرهاد لەناو كورد و دروستتریش لەناو جەماوەرەكەی لە هەولێردا، لەگەڵ زەكەریا و زیاد ئەسعەد بە ژمارە یەكەمەكان هەژمار دەكرێت. تا ئێستەیش چەندان گۆرانیبێژ بە لاساییكردنەوەی گۆرانییەكانی دەركەوتوون، لەلایەن چەندان گۆرانیبێژەوە گۆرانییەكانی وەك "بێرییە- دڵی پڕ خەم- لە كۆچی خەم- گریان و فرمێسك" و دەیان گۆرانیی تر، لاسایی دەكرێنەوە و بە گۆڕانكارییەكی كەمی موزیكەوە تۆمار دەكرێنەوە.\nنوێكاری لە هونەری موزیك و گۆرانیی كوردیدا ئەوە نییە ئێستە بەرچاو دەكەون، چەرخی خێرا و مۆدێرنیتەیش لە بوارەكە ئەوە نییە رۆژانە بەرهەمی نوێ بەو ناوانەوە دەبینین. ئەگەر هەشبێت، كەمتر دەكەونە بەر رۆشنایی كە پێم وایە گەشەكردنی تەكنۆلۆجیا بە شێوە نەرێنییەكەی كاریگەریی لەسەر ئەو بوارەیش كردووە، بۆیە دەبینین گۆرانییەكانی فەرهاد زیرەكیش بەر ئەو شەپۆلە نەرێنییەی گۆرانیبێژە نوێیەكانی ئێستە كەوتوون. ئەوە لە كاتێكدایە فەرهاد خۆی نوێیە و پێویستیی بە نوێبوونەوە نییە، نەك گەنجێك بەناوی نوێكاری لە موزیكەكانی، گۆرانییەكی ئەو هونەرمەندە بە دەنگی لاواز بڵاو بكاتەوە.\nفەرهاد زیرەك جیا لە دەیان گۆرانیی خۆی كە بڵاوی كردوونەتەوە، دەیان گۆرانیی حەسەن زیرەك و فۆلكلۆری خستووەتە سەر بەرهەمەكانی تری، بۆیە وێڕای دووركەوتنەوەی لە بوارەكەی، هەر بە نوێ تەماشا دەكرێت.\nراستە لاسایی گۆرانییەكانی لەلایەن گۆرانیبێژە گەنجەكانەوە تا ئاستێك خزمەتی ئەو هونەرمەندەیان كردووە و باڵاتریان كردووە، بەڵام كەم نین ئەوانەی لەبری خزمەتی فەرهاد و تەنانەت خۆیشیان، گۆرانییە جوانەكان بێزراو دەكەن.\nئەوەی من بزانم ئێستە فەرهاد زیرەك لە هەولێرە و خەریكی كاروكاسبی بۆ بژێویی خۆیەتی، رەنگە كەسانێك هەوڵیان دابێ دیسان بگەڕێتەوە بۆ كارە هونەرییەكانی و نەیانتوانبێ رازی بكەن، ئەگەر دروست نیشانەم پێكابێ، ئەركی سەندیكای هونەرمەندانی هەولێرە ئەو ئەركە بخاتە ئەستۆی خۆی، ئەو رێیانە تاقی بكاتەوە كە دەتوانن فەرهاد بۆ گۆرانیگوتن رازی بكەن، چونكە گەڕانەوەی ئەو هونەرمەندە، رۆشناییەكە هەموومان پێویستیمان پێیەتی.


هاووڵاتییەکی خەڵکی دێولان دەسبەسەر و ڕەوانەی بەندیخانە کرا – خۆڕاگری\nHomeهەواڵهاووڵاتییەکی خەڵکی دێولان دەسبەسەر و ڕەوانەی بەندیخانە کرا\nچالاکێکی مەدەنی خەڵکی دێولان کە مانگی جۆزەردانی ئەمساڵ لەلایەن دەزگای قەزایی کۆماری ئیسلامی ئێرانەوە حوکمی بەندکرانی بە سەر داسەپابوو دەسبەسەر کرا.\nڕۆژی شەممە ١ی سەرماوەزی ٩٩ی هەتاوی، “سابیر قادری” چالاکی مەدەنی و ژینگەپارێزی خەڵکی دێولان سەر بە پارێزگای سنە، بە مەبەستی تێپەڕاندنی حوکمەکەی دەسبەسەر و ڕەوانەی زیندانی ناوەندیی سنە کرا.\nسابیر قادری تەمەن ٤٤ ساڵ ڕۆژی دووشەممە ١٨ی سەرماوەزی ٩٨ی لەلایەن هێزەکانی ئیدارەی ئیتلاعاتی شاری دێولان لە پارێزگای سنە دەسبەسەر و پاش ٣ مانگ بە دانانی بارمتەی ٢٠٠ میلیۆن تمەنی و بە شێوەی کاتیی ئازاد کرا.\nئەو چالاکە کوردە لە مانگی جۆزەردانی ئەمساڵ لە لایەن دادگای شۆڕشی سنەوە بە سەرۆکایەتی دادوەر سەعیدی بە تۆمەتی ئەندامبوونی حیزبێکی کوردی دژبەری ڕێژیمی ئێران بە ٥ ساڵ بەندکران و بە تۆمەتی “پڕووپاگەندە دژی نیزام” حوکمی یەک ساڵ بەندکرانی بە سەردا سەپا.\nدانیشتنی دادگای پێداچوونەوەی سابیر قادری ڕۆژی چوارشەممە ١٢ی خەرمانانی ئەمساڵ بە سەرۆکایەتی دادوەر تەیاری بەڕێوە چووە و حوکمی ناوبراو بۆ ٢ ساڵ و ٤ مانگ کەم کرایەوە.\nناوبراو ئەندامی ڕێکخراوی ژینگەپارێزی “حەشیمەی شەیدای سەوزی لەیلاخ” و ئەنجومەنی فەرهەنگی کۆمەڵایەتی نۆژین بووە. https://t.me/xoragre https://xoragri.com\nهاووڵاتیکی خەڵکی بانە لە لایەن هێزە ئەمنیەکانەوە دەستبەسەر کرا.


گەریلا گورزی توندی لە سوپای تورک وەشاند – کوردی – RojNews.News\n28/02/2020 - 10:49:17 pm\nدووشەممە, 30 يول 2018 – 15:09 ڕۆژنیوز – ناوەندی هەواڵەکان\nئەمڕۆ ناوەندی ڕاگەیاندنی هزەکانی پاراستنی گەل- هەپەگە، لەبارەی چەند چالاکییەکی گەریلاکانەوە ڕاگەیەندراوێکی بڵاوکردەوە و ئەنجامەکانی ئەو چالاکییانەی خستە ڕوو.\nلە ڕاگەیەندراوەکەدا هاتووە: دوێنێ کاتژمێر ٠٣:٠ی پاشنیوەڕۆ گەریلاکانمان لە دەوروبەری شەمزینانی سەربە جولەمێرگ چالاکییەکیان ئەنجامدا، لەو چالاکییەدا گورزی توند لە پێگەکانی سوپای تورک درا، بەڵام ژمارەی کوژراو و بریندارەکانیان نەزانرا.\nلەبارەی چالاکیی گەریلاکان لە شرناخیش، هەپەگە ڕایگەیاند: ٢٨ی تەمموز کاتژمێر ٠٥:٥٠ خولەکی ئێوارە لەدژی هێزێکی سوپای تورک گوندکێ مەلێی سەربە شرناخ چالاکییەک ئەنجام درا، ژمارەی کوژراو و بریندارەکانی دوژمن لەو چالاکیەشدا نەزانرا.\nلە بارەی بۆردوومانەکانی سوپای تورکیشەوە ڕایگەیاند: دوێنێ کاتژمێر ٠٦:٠٠ی ئێوارە فڕۆکە جەنگییەکانی سەربە سوپای تورک گردی گۆلکای سەربە دەڤەری مەتینا و گردی جەهەننەم و گردی شەهید ڕوستەمی دەڤەری زاپیان بۆردوومان کرد.\nلەکۆتاییشدا ڕاگەیەندراوە: هەر دوێنێ کاتژمێر ٠٢:٠٠ی پاشنیوەڕۆ هێزەکانی سوپای تورک دارستانەکانی سەربە چەلێی جولەمێرگیان تۆپباران کرد، لە ئەنجامی ئەو بۆردوومانانەدا ئاگر لەو دارستانانە کەوتەوە.\nچەتەکان لە عەفرین ٣٠ هاوڵاتیان ڕفاند


بانکی سەرمایەگوزاری ئوروپا، سەرمایەگوزاری لە ئێرانی ڕاگرت – زاگرۆس پۆست\nماڵەوە / ئێران / بانکی سەرمایەگوزاری ئوروپا، سەرمایەگوزاری لە ئێرانی ڕاگرت\nبانکی سەرمایەگوزاری ئوروپا، سەرمایەگوزاری لە ئێرانی ڕاگرت\nچوار شه‌ممه 6 حوزه‌یران 2018\tئێران, جیهان, هەواڵ 80 جار خوێنراوه‌ته‌وه\nبانکی سەرمایەگوزاریی ئوروپا لە دوایی هەڵوەشاندنەوەی ڕێکەوتنی ناوکی ئێران لە گەڵ پێنج وڵاتی جیهان(بەرجام) لە لایەن ئەمریکاوە، بە هۆی فشارەکانی ئەمریکا، داواکاریی یەکێتیی ئورووپای بۆ سەرمایەگوزاریی لە ئێران ڕەت کردەوە.\nبانکی سەرمایەگوزاریی ئوروپا لە ژێر فشارەکانی ئەمریکا بازرگانی لەگەڵ ڕژیمی ئێران ڕادەگرێ.\nبانکی سەرمایەگوزاریی ئورووپا باسکی پێدانی وام بە یەکێتیی ئوروپایە ئێستا دوایین بڕیاری خۆی داوە و پشتیوانیی لە گەماڕۆکانی ئەمریکای کردووە. ئەوە لە حاڵێکدایە کە یەکێتیی ئوروپا بەردەوام پێداگریی لەسەر مانەوەی بەرجام دەکات.\nڕۆیتەرز دەنووسێ: ٦ دیپڵماتی یەکیەتیی ئورووپا و لایەنە پێوەندیدارەکانی ئەو یەکێتییە لەوە نیگەرانن کە گەڵاڵەی کۆمیسیۆنی ئورووپا بۆ ڕاکێشانی سەرمایەی چەند ملیارد دۆلاری جێبەجێ نەکرێ.\nبانکی سەرمایەگوزاریی ئورووپا، ساڵی ڕابردوو توانی زیاتر لە ٥٦ ملیارد یورۆ لە بازاڕە نێودەوڵەتییەکان بۆ یەکیەتیی ئەرووپا ڕابکێشێ.\nهەر لەو پێوەندییەدا شیرکەتی ماشین سازیی پێژۆی فەڕانسەش ڕۆژی دووشەممە١٤ی جۆزەردان بە پێی قانوونی ئەمریکا دەبێ هێڵی بەرهەمهێنانی خۆی لە ئێران بە خێرای ڕابگرێت.


دووەم سالۆنیکی 2\n<< < دووەم سالۆنیکی 2 > >>\n١ ئیتر خوشکان و برایان، دەربارەی هاتنەوەی عیسای مەسیحی گەورەمان و کۆبوونەوەمان لەگەڵیدا، داواتان لێ دەکەین ٢ خێرا بیرتان نەهەژێت و نەترسن لەوەی کە دەڵێن ڕۆژی یەزدان هاتووە، بە پشتبەستن بە بینینی ڕۆحی، پەیامی زارەکی، یان بە نامەیەک کە دەڵێن گوایە لە ئێمەوەیە. ٣ بە هیچ شێوەیەک کەس هەڵتاننەخەڵەتێنێ چونکە ئەو ڕۆژە نایێت ئەگەر پێشتر هەڵگەڕانەوە* نەیێت و مرۆڤی سەرپێچی* دەرنەکەوێت، کوڕی وێران* ، ٤ ئەوەی بەرهەڵستی دەکات و بەسەر هەموو ئەوەی پێی دەگوترێ خودا یان پەرستراو خۆی بەرز دەکاتەوە، تەنانەت لە پەرستگای خودا دادەنیشێت و خۆی بە خودا دەردەخات.\n٥ ئایا لە یادتان نییە کە لەلاتان بووم ئەمانەم پێ دەگوتن؟ ٦ ئێستاش دەزانن چی بەربەستە، تاکو لە کاتی خۆیدا ئاشکرا بکرێت. ٧ نهێنی سەرپێچی ئێستا کار دەکات، تەنها تاکو بەربەست لەنێواندا لادەچێت* . ٨ ئەوسا سەرپێچیکار* ئاشکرا دەکرێت، ئەوەی عیسای خاوەن شکۆ بە هەناسەی دەمی لەناوی دەبات و بە دەرکەوتنی هاتنەوەی کۆتایی پێ دەهێنێت. ٩ هاتنەوەی سەرپێچیکار پەیوەستە بە کارەکانی شەیتانەوە. ئەو هەموو جۆرە پەرجوو و نیشانە و کارێکی سەیری درۆیین بەکاردەهێنێت، ١٠ هەروەها بۆ چەواشەکردنی لەناوچووان هەموو بەدکارییەک بەکاردەهێنێت، چونکە خۆشەویستی ڕاستییان ڕەتکردەوە، ئەوەی ڕزگاریان دەکات. ١١ لەبەر ئەم هۆیە خودا چەواشەی بەهێزیان بۆ دەنێرێت، تاکو باوەڕ بە درۆ بکەن، ١٢ تاکو هەموو ئەوانەی باوەڕ بە ڕاستی ناکەن و حەزیان لە ناڕەواییە، تاوانبار بکرێن.\n١٣ بەڵام ئەی خوشک و برایانی خۆشەویستی مەسیحی خاوەن شکۆ، ئێمە دەبێت هەردەم لەبەر ئێوە سوپاسی خودا بکەین، چونکە خودا ئێوەی بە یەکەمین بەرهەم هەڵبژاردووە بۆ ڕزگاری بە پیرۆزکردنتان لەلایەن ڕۆحی پیرۆزەوە و باوەڕکردنی ڕاستی. ١٤ بۆ ئەمەش خودا لە ڕێگەی پەیامی ئینجیلەکەی ئێمەوە بانگی کردن، بۆ دەستکەوتنی شکۆی عیسای مەسیحی گەورەمان. ١٥ کەواتە خوشکان و برایان، چەسپاو بن و دەست بگرن بەو نەریتەی لە ئێمەوە فێربوون، چ بە وشە بێت یان بە نامە.\n١٦ با عیسای مەسیحی گەورەمان خۆی لەگەڵ خودای باوکمان، ئەوەی خۆشیویستین و دڵنەوایی هەتاهەتایی و هیوایەکی باشی بە نیعمەت پێداین، ١٧ ورەتان بەرز بکاتەوە و لە هەموو کردار و قسەیەکی چاک بتانچەسپێنێت.


ھۆکار و جۆرەکانی ژانەسەر بزانە\nسەروەر ئەنوەر 17/07/2021 - 09:27 هەواڵ/تەندروستی\n٩٠٪ خەڵکی بە جۆرێک لە جۆرەکان توشی ژانەسەر بوونە . کە ئەمەش دوو جۆری سەرەکی ھەیە .\nجۆرێکی ژانەسەر کە پەیوەندی بە خودی مێشکەوە ھەیە (کەمینەی خەلک توشی ئەم جۆرە دەبن ) کە زیاتر نەخۆش مودەیەکی کەمە توشی بووە و پێویستە بەدواداچونی بۆ بکرێت ،کەسەکە پشکنین بکات و زۆر کات پێویست بە بەکارھێنانی چارەسەر دەکات .\nجۆرێکی تری ژانەسەر کە پەیوەندی بە مێشکەوە نیە و زیاتر بەھۆی ھەندێک کێشە لە بەشاکانی تری لەشدا توشی دەبیت بۆ نمونە : چاو کزی ، فەقەرات ، ئیلتیھابی پوک و دەم و ددان ، ئیلتیھاب بە شێوەیەکی گشتی و ..... ھتد\nئەم جۆرە مودەی ژانەسەرەکەی زیاترە و کەمتر پێویست بە چارەسەر دەکات.\nلە چ کاتێکدا پێویستە سەردانی پزیشک بکەم؟\n-کاتێک ژانەسەرەکەت بەجۆرێک بوو کاریگەری دروستکرد لەسەر کاروباری رۆژانە و کەسەکە نەتوانێت ئەرکە گرنگەکانی راپەرێنێت .\n-کاتێک ژانەسەر کاریگەری ھەبوو لەسەر خەوتن و بەجۆرێک لە بەھۆی ژانەسەرەوە خەبەرت بێتەوە .\n-کاتێک کاریگەری ھەبێت لەسەر بەشێکی جەستە بۆ نمونە سڕبوونی بەشێکی جەستە یاخود سست بوونی ، بینین ....ھتد .\nد. دیار نجیب عبدالکریم مدریس\nپسپۆڕی نەخۆشیەکانی مێشک و دەمار


ناوه‌ندی شانۆی كۆچه‌ر له مانگی گوڵانی ساڵی 1989 له شاری كوڵن پێك هات، به‌ر له فستیواڵی حه‌سه‌ن زیره‌ك، گه‌لێك به‌رهه‌می شانۆ،موسیقا، به‌رهه‌می\nفه‌رهه‌نگی و رۆشنبیری پێشكه‌ش كرا، له وانه كونسێرتی هونه‌رمه‌ند مه‌زهه‌ر خالقی، یادی 22ساڵ كاری هونه‌ری، هونه‌رمه‌ند ناسر ره‌زازی له گه‌ڵ مه‌رزیه خانم فه‌ریقی، شانۆنامه‌كانی" نانی ژاراوی"، "زه‌وی"، "گۆڵی خوێناوی"، "ڕه‌و"، "زیندان" و.. ! پاش فستیوالی حه‌سه‌ن زیره‌ك ده‌یان به‌رنامه و پرۆژه و شانۆ له‌وانه شانۆی "ماندانا"، "شه‌وی كۆچه‌ران"،"كاناڵی 2000 (ته‌له‌وزیون)"،"كونسیرتی نه‌ورۆز( نه‌جمه‌دین غولامی، به‌كر له‌گزی)"، "شه‌وی هه‌ڵپه‌رکێ"، شه‌وی "شیعر( هومه‌ر ده‌زه‌یی، قادر سه‌رچناری)"، "سمینار(جه‌ماڵ نه‌به‌ز، جه‌بار قادر،مارف عومه‌ر گوڵ، گوڵمراد مورادی و)"، "پرۆژه‌ی شانۆپێداگۆگی له زیندان و ناوه‌نده‌كانی فێركردن وبارهێنان"، كاری "لێكۆڵینه‌وه، ئارشیو" و...\nبیری یادی ماموستا حه‌سه‌ن زیره‌ك، ڕه‌نگه له مێشكی زۆر كه‌س دا بووبێت. چه‌ند ساڵ له‌م و به‌ر له شاره‌كه‌ی زیره‌ك هێندێك هونه‌رمه‌ند و رۆشنبیر به‌م كاره هه‌ڵده‌ستن به‌ڵام ئیزنیان ناده‌ن وتووشی گێره و كێشه دێن. كه‌سانێك كه له كاری فیلم و شانۆدا ئیش ده‌كه‌ن، سناریۆیه‌ك له سه‌ر ژیانی زیره‌ك ئاماده ده‌كه‌ن ئه‌ویش ئیزن نادرێ. ساڵانی پێشوو رادیۆ كوردیه‌كانی كرماشان و به‌غدا هه‌موو ساڵێك یادیان ده‌كرده‌وه. پاش هه‌ڵگه‌ڕ‌انه‌وه‌ی ته‌خت و به‌ختی پاشایه‌تی ئه‌مه‌ش نه‌ما! له باشوری كوردستان كۆڕ وکۆمه‌ڵی بۆ ده‌به‌سترا و گۆوار و رۆژنامه كوردیه‌كان له سه‌ریان ده‌نووسی و بیسترا كه كه‌سێكیش تێزی دوكتورای له سه‌ر نووسیووه. پاش ئاوه‌ژوبونه‌وه‌ی ده‌سته‌ڵات له‌م به‌شه‌ی كوردستان ئه‌مه‌ش نه‌ما!\nهه‌تا له زیره‌كی زیندوو و مردوو دور ده‌كه‌وینه‌وه، خاوه‌نی زیاده له هه‌زار گۆرانی كوردی قه‌دری زۆرتر دیار ده‌كه‌وێ. له به‌ر ئه‌وه‌ی پاش زیره‌ك هیچ گۆرانی بێژیك له دایك نه‌بووه كه نه هه‌زار به‌ڵکو 100 گۆرانی له فه‌وتان رزگار كردبێ و یا له سه‌رجه‌می گۆرانی كوردی زیادكردبێ. زیره‌ك نه ته‌نیا به وته‌ی خێزانی مێدیا زه‌ندی و دۆستی هه‌مووو ساڵه‌كانی ژیانی ده‌رویش عه‌لی به‌ڵکو به ڕای زۆر نووسه‌ر و لێزان و شاره‌زای موسیقا و گۆرانی« قوتابخانه‌یه‌كی گۆرانی به تایبه‌ت گۆرانی فولكلوری و به‌سته و مه‌قامی كوردی یه». كه وایه ئاوڕدانه‌وه له قوتابخانه‌یه‌كی ئاوا و خاوه‌نه‌كه‌ی ئه‌ویش سه‌ر به نه‌ته‌وه‌یه‌كی وه‌ك كورد كه هه‌م دوژمن گه‌ره‌كیه سه‌ری پان كاته‌وه و كه‌له‌پوری له ناوبه‌رێ و هه‌م له ناوخۆشی دا سویندخۆری بۆ پان كردنه‌وه‌ی سه‌ری خۆی هه‌یه، چۆن ده‌بێ یادی نه‌كرێته‌وه؟! ئه‌م هه‌ست وبۆچوونه له‌چه‌ند ساڵ له مه‌و به‌ره‌وه ببوو به ئاوت وئاره‌زو بۆ هاتنی رۆژێكی وا.\nبۆئه‌م مه‌به‌سته بانگه‌وازێك بڵاوكراویه‌وه كه له‌چه‌ند گۆواری ده‌ره‌وی وڵات وگۆواره كوردیه‌كانی ناو وڵات له‌چاپ درا. به ته‌له‌فون و نامه پێوندیمان به زۆر كه‌سه‌وه كرد. هه‌ر له ئه‌مریكاوه هه‌تا به‌غدا وتاران وشاره‌كانی كوردستان و وڵاتانی ئوروپا.كه‌سانێك به هانامانه‌وه هاتن و زۆریش خه‌میان خواردین به تایبه‌ت نووسه‌رو وه‌رگێڕ محه‌مه‌د ره‌مه‌زانی،هه‌م كاتی بۆ دانا وهه‌م داهاتی چه‌ند مانگی ژن و منداڵی بۆ سه‌فه‌ر كردن و وتووێژ ونووسین وناردنی بابه‌ته‌كان ته‌رخان كرد، ئه‌و له‌ته‌ك كاكۆ و قادر فه‌رشی ئه‌ركی فره‌یان كێشا. هه‌روه‌ها ماموستا محه‌مه‌د مه‌لاكه‌ریم نووسه‌ری به‌ناوبانگ ده‌نگی ئێمه‌ی له رێگای گۆواره كوردیه‌كانی ئه‌م به‌شه كوت كراوه‌ی باشوری کوردستان گه‌یانده خه‌ڵک. له ده‌ره‌وه‌ی وڵاتیش كه‌سانێك وه‌ك هومه‌ر دزه‌یی و ئه‌نوه‌ر سوڵتانی هه‌ر له سه‌ره‌تاوه خه‌میان خواردین. له ناو هونه‌رمه‌نداندا ماموستا قادر دیلان به پێشنیاره‌كه‌مان گه‌شایه‌وه و له گه‌ڵ خالید ره‌شید هه‌ر له سه‌ره‌تاوه باسكی هیمه‌تیان بۆهه‌ڵماڵی. ئیقباڵ حاجبی خۆی گوته‌نی وه‌دی هاتنی یه‌كێك له ئاواته‌كانی تێدا دیت وهات به‌هانامانه‌وه.\nله به‌رنامه‌كه‌ماندا مه‌زهه‌ری خالقی، محه‌مه‌د ماملێ، حه‌سه‌ن ده‌رزی، قاله‌مه‌ڕه، مێدیا زه‌ندی،موجته‌با میرزاده، په‌روین موشیر وه‌زیری، ئه‌سعه‌د سراجه‌الدینی، شوكرالا بابان، محه‌مه‌د ره‌مه‌زانی، ره‌زا حه‌مه فه‌ره‌ج و زۆر كه‌سی تر هه‌بوون. كاك مه‌زهه‌ر له ئوروپا نه‌ماوه، هه‌رچه‌ند كه‌سێك له له‌نده‌ن ببووه یاساوڵ له سه‌ری به‌ڵام تا ئه‌م ساعه‌ته نه‌گه‌ڕاوه‌ته‌وه. كاك محه‌مه‌د ماملێ پاش كوشتنی كوڕه‌كه‌ی له گه‌ڵ 59 لاوی مه‌هابادی، دڵ برینداره، هه‌تا ئه‌وه‌ی له‌م دوایانه به یه‌كجاری دوچاری فه‌رامۆشی هاتووه. ئێمه‌ش چمان بۆ نه‌ما جگه له‌وه‌ی له رێگای دۆستێكه‌وه به ناوی ئه‌م شه‌وه و ئێوه‌وه سڵاو ورێزی بۆ بنێرین وئاره‌زوی ساخی وسڵامه‌تی بۆ بخوازین. قاله مه‌ڕه شمشاڵ ژه‌نی به‌ناوبانگ كه به وته‌ی خۆی زیاده له 50 ساڵ له‌گه‌ڵ شمشاڵه‌كه‌ی زه‌ماوه‌ندی كردبوو، له‌م ساڵانه‌ی دوایه‌دا بۆته خاوه‌نی ژن و منداڵ داوای لێبوردنی كرد. ئه‌و و كاك حه‌سه‌ن ده‌رزی گۆرانی بێژ و موسیقاژه‌ن له گه‌ڵ كاك حه‌مه‌ی ره‌مه‌زانی بڕیار بو هه‌رسێ كیان نوینه‌ری زیره‌ك و ناڵه‌شكێنه و حه‌وزه گه‌وره و باخی میراوا و موكریان بن له‌م فستیواڵه‌دا. به‌ڵام مخابن سه‌ره‌ڕای ناردنی ده‌عوه‌تنامه نه‌گه‌یشتنه ئێره.كاك شوكروڵا بابان به ته‌له‌فون له گه‌ڵ ئێمه‌دا زۆر ئیزهاری شادی كرد و سه‌رباری نه‌خۆشی به‌ڵێنی دا له گه‌ڵ دۆستێكی ئێمه له تاران وتووێژ بكات. به‌ڵام پاشان ته‌نیا به گفت وگۆی ته‌له‌فونی رازی بوو، كه ئه‌ویش ماوه‌كه‌ی له ده‌قیقه‌یه‌ك تێپه‌ڕ نه‌بو. ئێمه له ئێران به شوێن ویلۆن ژه‌نی به ناوبانگ و به‌رپرسی تێپی موسیقای زیره‌كدا ده‌گه‌ڕاین، موجته‌با میرزاده‌مان له ئامریكا دۆزیه‌وه.سه‌عات 3س نێوه‌شه‌و له‌خه‌و هه‌ڵمانستاند، خه‌واڵو به كوردیكی كرماشانی له گه‌ڵمان دوا. لێی گه‌ڕاین چه‌ند سه‌عاتی تر بچێته‌وه ناو جێگا. سه‌عات 5ی ئێواره به كاتی ئێره (ئاڵمان) و هه‌شتی به‌یانی به كاتی ئه‌وێ ته‌له‌فونمان لێ كرده‌وه. فره ئیزهاری شادمانی كرد وتی: « یه ئاره‌زوی من بیه روژێ یادی حه‌سه‌ن زیره‌ك به‌رپا بو. من چ بووشم كه وه‌زعیه‌ت روشنێك نێرم و ناتانم له ئه‌مریكا خارج بووم» هه‌رچه‌ند ئه‌و به‌هۆی نه‌بوونی «گرین كارت» نه‌یده‌توانی له ئامریكا ده‌ركه‌وێ، به‌ڵام به‌ڵێنی دا له رێگای فیلمی ویدئۆوه، هه‌م به ده‌نگ وهه‌م به ویلۆنه‌كه‌ی به‌شداری به‌رنامه‌كه بێت. بۆ ئه‌م كاره بڕیار وابوو هونه‌رمه‌ند عه‌بدوڵای موفتی كه خۆی له كاری موسیقادایه ئه‌م وتووێژه‌ی له گه‌ڵ ساز بكات. چه‌ند هه‌فته به‌ر له ئه‌مڕۆ خالید ره‌شید ئاگاداری كردین كه ئه‌م وتووێژه‌شمان پێ ڕه‌وا نه‌بیندراوه.\nمێدیا خانمی زه‌ندی خێزانی زیره‌ك به رۆحێكی گه‌وره‌وه هات به‌ره‌وپیری داواكه‌مان، به‌ڵام ئه‌ویش ئه‌مشه‌و لێره حازر نیه به‌ڵام به رێگه‌ی ته‌له‌فونه‌وه محه‌مه‌د ره‌مه‌زانی له بۆكانه‌وه بۆ تاران سه‌عاتێك وتووێژی له گه‌ڵ كرد. ئه‌م وتووێژه‌ش له ئیرشادی ئیسلامی ئیزنی پێ نه‌درا بگاته ئێره. به‌ڵام نووسراوه‌ی وتووێژه‌كه گه‌یشتۆته كۆڵن. مێدیا خانم زۆر شتی شاردراوه‌ی ژیانی زیره‌ك و ده‌زگاكانی رادیۆ وته‌له‌وزیون و به‌رێوه‌به‌رانی كورد وناكوردی ئه‌م رادیۆیانه ده‌رده‌خات. هه‌روه‌ها په‌رده له سه‌ر زۆر شتی تر لا ئه‌دات. به‌شێك له‌م وتانه ئه‌مشه‌و پێشكه‌ش ده‌كرێ وسه‌رجه‌می وتووێژه‌كه وه‌ك نامیلكه‌یه‌ك له چاپ ده‌درێ.(1) عه‌لی یاسه‌مه‌نی(ده‌رویش عه‌لی) كه ئه‌مڕۆ هه‌شتا ساڵ له ته‌مه‌نی تێده‌په‌ڕێ و51 ساڵ له گه‌ڵ زیره‌ك هه‌ر له منداڵیه‌وه هه‌تا مه‌رگ ژیاوه، له تاران و زۆر شوێن له گه‌ڵ زیره‌ك و میدیا بوه. به‌سه‌رهاتی زیره‌ك وه‌ك چیرۆكێك، وه‌ك رۆمانێك بۆ محه‌مه‌د ره‌مه‌زانی ده‌گێڕێته‌وه. ده‌رویش عه‌لی پاش 150 ده‌قیقه باس له سه‌ر حه‌سه‌ن زیره‌ك(فیلم وكاستی ده‌نگ ونووسراوه‌كه‌ی گه‌یشتۆته ده‌ستمان و بڵاوی ده‌كه‌ینه‌وه) ده‌ڵێ:« ئۆخه‌ی سووك بوم. بارێكی قورس له سه‌ر شانم هه‌ڵگیرا، له‌و رۆژه‌ی حه‌سه‌ن غه‌رقی ره‌حمه‌ت بووه، ئاره‌زوم ده‌كرد رۆژێك ئه‌و شتانه باس بكه‌م، ئه‌مڕۆ سووك بووم و مردنیش حه‌ققه».ده‌رویش عه‌لی باسه‌كه‌ی له‌و رۆژه‌وه ده‌ست پێ ده‌كات كه حه‌سه‌ن هێشتا منداڵ بووه له بۆكان ده‌ستی به گۆرانی وتن كردوه. له راستی دا باسی ئه‌و كه‌سانه ده‌كات كه 60 تا هه‌فتا ساڵ له مه‌وبه‌ر له بۆكان كاری موسیقایان كردوه. چێرۆكی ژیانی زیره‌ك له زمانی ده‌رویش عه‌لی یه‌وه كاتێك كۆتایی پێ دێت كه ئه‌و و كاك حه‌سه‌نی مجێور و كاك حوسێنی برای زیره‌ك نیوه‌شه‌و ته‌رمی زیره‌ك پاش 37 رۆژ له گۆرستانی شار ده‌ردینن و دور له چاوی خه‌ڵک و به ئاگادری خه‌لیفه ئه‌حمه‌دی وه‌حیدی، له سه‌ر ته‌پكه‌كه‌ی خوار ناڵه‌شكێنه ده‌ینێژن.هه‌ر كام له‌و به‌شانه‌ی كه له زمان ده‌رویش عه‌لی یه‌وه ده‌گێردرێته‌وه خۆی رۆمانێكی سه‌ر به‌خۆیه. بۆوێنه چیرۆكی گۆرانیه‌كان، بۆ وێنه ژیانی زیره‌ك له تاران، بۆ وێنه ژیانی زیره‌ك له یه‌كه‌م ته‌له‌وزیونی ئێران كه هه‌تا كه‌ره‌ج بڕی ده‌كرو ده‌بیندرا، بۆ وێنه ناردنی زیره‌ك بۆلای مه‌لا مسته‌فا و رادیۆی په‌یكی ئێران، بۆ وێنه په‌یوه‌ندی زیره‌ك له گه‌ڵ زۆر شاعیر و نووسه‌ر ورۆشنبیری ئه‌و سه‌ر ده‌مه‌و زۆرشتی تر.\nهیوادارین په‌یامی ئه‌م شه‌وه بگاته هه‌مووو هونه‌رمه‌ندێكی كورد. بامێژووش بزانێ كه كوردی ده‌ره‌وه‌ی وڵات گشتیان بێ ئه‌مه‌گ و سپڵه نین كه نانی نه‌ته‌وه‌یه‌ك بخۆن و نان دانی بدڕینن. كورد كوته‌نی با قسه‌یه‌كیش بۆ دز بكه‌ین ئه‌ویش ئه‌وه‌یه با زیره‌ك و سه‌ید عه‌لی ئه‌سغه‌ر و سیوه و عه‌لی مه‌ردان ومه‌ریم خان و زۆری تر نه‌بنه بابه‌ت بۆنان و ئاوی ئه‌م وئه‌و. به‌رپرسی شانۆی كۆچه‌ر برایم فه‌رشی نوامبری 1996\nئه‌م وتووێژه له گه‌ڵ وتوێژ له ته‌ك مام عه‌لی یاسه‌مه‌نی له ساڵی 2002دا له ژێر ناوی زمانی دوولا چاپ و بڵاوكراوه‌ته‌وه.\nئه‌م وتار له ڕۆژی کرانه‌وه‌ی فستیواڵ خوێندراوه‌ته‌وه.\nپه‌روین خانم موشیروه‌زیری کۆتایی ساڵی 2009 به جێی هێشتین.


ڕێنمایی نوێ بۆ هاوردەی ئۆتۆمبێلی لێدراو و خوارمۆدێل دەخرێتەڕوو - تۆڕی میدیایی خەڵک\nژمارەیەك لە فەرمانگەكانی سەر بە هەردوو وەزارەتی دارایی و ناوخۆی حكومەتی هەرێم بەمەبەستی هاوردەكردنی ئۆتۆمبێلی لێدراو و خوارمۆدێل لە یاداشتێكدا چەند پێشنیازێك دەخەنەڕوو، كە لەوانە ئۆتۆمبێلەكە ژێرئاوكەوتوو یا سووتاو و بڕاوە نەبێت و هەروەها هەردوو ئێرباگی شوفێر و تەنیشت شوفێر كار بكات.\nبەڕێوەبەری گشتیی گومرگی هەرێم و بەڕێوەبەری گشتی دیوانی وەزارەتی ناوخۆ و بەڕێوەبەری هاتووچۆی پارێزگاكانی هەرێم بۆ هاوردەكردنی ئۆتۆمبێلی لێدراو و خوارمۆدێل چەند پێشنیازێكیان تایبەت بە هاوردەكردنی ئەو ئۆتۆمبێلانە خستۆتەڕوو.\nبەپێی پێشنیازەكان پێوستە ئەو ئۆتۆمبێلانەی هاوردەدەكرێن ، ئەم كەموكوڕییانەی تێدا نەبێت ( ژێرئاوكەوتوو، سووتاو و بڕاوە نەبێت و هەردوو ئێرباگی شوفێر و تەنیشت شوفێر كار بكات).\nئەوەشهاتووە، كە بۆ دەركردنی ڕێنمایی نوێ ، 10 جۆر ئۆتۆمبێل ڕێگەپێدراون مۆدیلی تا 10 ساڵ خوارتریان هاوردە بكرێت، بەمەرجێك بڕی ملیۆن و 500 هەزار دینار بدرێت بۆ هەر ساڵێك خوار مۆدێل.\nلە پێشنیازەكان باس لەوەشكراوە، كە ئۆتۆمبێلی لێدراو و چاكنەكراوە، ڕێگەی هاوردەكردنیان پێدەدرێت، بەمەرجێك نابێت پێش چاككردنەوە بچنە سەر شەقامەكان، وەك ئەوەی لە پێشنیازەكاندا هاتووە.\nئەوەشخراوەتەڕوو، كە 80٪ی ڕسوماتە دیاریكراوەكانی ئەو پێشنیازە بۆ وەزارەتی دارایی دەبێت و 20٪ی دەخرێتە سەر هەژماری پەرەپێدانی هاتوچۆی پارێزگاكان.


كۆمیتەی ناوەندی حزبی شیوعی كوردستان ئۆپۆزسیۆنبوونی خۆی بۆ چوار ساڵی داهاتووی خۆی لە پەرلەمانی كوردستان ڕاگەیاند.\nئەمڕۆ سێشەم 13ـی تشرینی دووەم، كۆمیتەی ناوەندی حزبی شیوعی كوردستان لە ڕاگەیەنراوێكیدا هاتووە، بۆ چوار ساڵی داهاتوو رۆڵی ئۆپۆزسیۆن دەبینین و چەندان بڕیاریش وەرگیرا لە چوارچێوەی خۆئامادەكردن بۆ رۆڵبینینی كاریگەر وەك هێزێكی ئۆپۆزسیۆنی چەپی دیموكرات .\nكۆمیتەی ناوەندی حزبی شیوعی كوردستان ئاشكرای كردووە، حزبی شیوعی كوردستان لەم هەڵبژاردنەدا یەك كورسیی بەدەست هێناوە. هەڵبەتە ئەم دەرئەنجامەش بە بەراوردكردن لەگەڵ تێكۆشانی شیوعییەكان و قوربانیدانیان، ئێجگار كەمە.\nئاماژە دراوە، لێرەدا سەرەڕای هۆكاری بابەتی پێوەست بە توانا و یەكسانی فرسەتەكان لە ناو كۆمەڵدا، ئەو بابەتانەی پێوەندی بە بەڕێوەبردنی پرۆسەی هەڵبژاردنەوە هەیە كە تێكڕای ئەم حاڵەتانە ڕێگرە لە بەردەم كاراكردنی وزە و توانای حزبمان، هۆكاری سەرەكی كەمی دەنگەكانمان بۆ كەمەكوڕی خودی كار و چالاكی حزبیمان و ئەدای سەركردایەتی و پێوەندیی رۆژانەی بە جەماوەر دەگەڕێتەوە.\nلە كۆتاییدا ئاشكرا كراوە، بۆیە یەكەمین كار كە وەك ئەركێك رووبەڕووی حزب دەبێتەوە، كاراكردنی چالاكی حزبی و سەرجەم ئۆرگانەكانی حزبە و چارەسەركردنی كەموكورییەكانی ژیانی حزبیمانە، گەیاندنی ڕوون و ڕاستەوخۆی گوتاری سیاسیی حزبە و لەوبارەیەشەوە بڕیاری پێویست وەرگیرا .


خۆپیشاندانی حەشدی شەعبی گەیشتە باشووری مووسڵ - Hekar.net : Hekar.net\nخۆپیشاندانی حەشدی شەعبی گەیشتە باشووری مووسڵ\nالكاتب admin on الثلاثاء, أغسطس 6, 2019 · شاركنا الرأي\nچەکدارانی میلیشیاکانی حەشدی شەعبی خۆپیشاندانەکانیان فراوان دەکەن و لە شارەدێی نەمروودیش دەستی پێ کرد.\nبەپێی زانیارییەکان، سەرلەبەیانیی ئەمرۆ سێشەممە 6-8-2019، چەکدارانی حەشدی شەعبی بە جلی مەدەنی و سەربازی لە شارەدێی نەمرودی لە باشووری شاری مووسڵ دەستیان بە خۆپیشاندان کرد.\nبەهۆی ئەوەی بڕیاری دەرکردنیان لەناو شاری مووسڵ دراوە، رۆژی دووشەممە 5-8-2019ش میلیشیاکانی حەشدی شەعبی لە بازگەی بەرتللە لە دەشتی نەینەوا گردبوونەوەیەکیان ساز کرد و رێگای هەولێر – مووسڵیان داخست.\nهێزێکی سوپای عێراق بە مەبەستی کردنەوەی رێگاکە و کۆتایی هێنان بە گردبوونەوەکە، چوونەتە ناوچەکە، بەڵام حەشدی شەعبی، کە ژمارەیەکیان بە جلی مەدەنی وەک هاووڵاتی بۆ پشتگیریی حەشد لەوێ بوون، بە سووتاندنی تایە و دانیشتن لەسەر شەقام، رێگرییان لەو هێزەی سوپای عێراق کردووە.\nبەهۆی ئەم گرژیانەوە بارودۆخی ئەمنی شاری موسڵ شڵەژاوە و مەترسی روبەروبونەوەی حەشد و سوپا هەیە هەردوولا هێزیان لە ناو شاری موسڵ کۆکردوەتەوە.\nدوای هەرەسهێنانی سوپای عێراق، زیاتر لە 60 میلیشیا تائیفی لەژێر ناوی حەشدی شەعبی و بە فەتوای ئایەتوڵڵا عەلی سیستانی، مەرجەعی باڵای شیعەکانی عێراق دروست کران.


مەحمود عوسمان: پارتە كوردییەكان ڕازی نین كەسایەتی سەربەخۆ لەپۆستە وەزارییەكان دابنرێن\nسیاسەتمەدارێکی ناسراوی كورد ئاماژە بۆئەوەدەکات؛ پارتە كوردییەكان رازینابن كەسایەتی سەربەخۆی كوردی لەدەرەوەی ناوەندی سیاسی كوردیدا پۆستە وەزارییەكانی ناو حكومەتەكەی محەمەد عەلاوی وەربگرن.\nمەحمود عوسمان؛ سیاسەتمەداری ناسراوی كورد ئاماژە بۆئەوەدەکات: هەموو پارتە سیاسییە عێراقییەكان پاڵێوراوی خۆیان پێشكەشی عەلاوی دەكەن و هاوشێوەی حكومەتەكانی تر دوای رەزامەندی سەرۆك وەزیران پۆستەكان وەردەگرن.\nباسی لەوەش كردووە، كە ئەوە راست نییە دەوترێت لەدەرەوەی پارتە سیاسییەكان كەسانی سەربەخۆ بۆ وەرگرتنی پۆستە وەزارییەكان رادەسپێردرێن، بەڵكو ئەوە پارتەكانن پاڵێوراو بۆ وەزارەتەكان پێشكەش دەكەن، بۆیە پرەنسیپی سەربەخۆیی لەئارادا نامێنێت.\nئەوەش دەڵێت"پارتە شیعییەكان گڵۆپی سەوزیان بۆ عەلاوی هەڵكردووە بۆ ئەوەی كەسانی سەربەخۆ بۆ پۆستەكانیان دەستنیشان بكات بەو مەرجەی هەمان مامەڵە لەگەڵ كوتلە كوردی و سوننیەكانیشدا بكات، ئەگەر نا ئەوانیش چاو بە بڕیارەكەیاندا دەخشێننەوە".\nبەقسەی مەحمود عوسمان لەناو هەموو پارتە سیاسییەكاندا كەسانی پاك و لێوەشاوە هەیە، بۆیە شتێكی لۆژیكی نییە بەتەواوەتی كەسایەتییە حیزبییەكان رەتبكرێنەوە.\nعوسمان ئاماژەی بۆ ئەوەش كردووە، محەمەد تۆفیق عەلاوی پشتگیری ئێران و ئەمەریكای بەدەستهێناوە، بەڵام لەبەر كۆمەڵێك هۆكار توانای ئیدارەدانی ئەو قۆناغە و داهاتووی عێراقی نییە، كە دیارترینیان بریتییە لە بێتوانایی لە رازیكردنی شەقامی عێراقی و كوتلە سیاسییەكان لەیەككاتدا، هەروەك سەختی دۆخی سیاسی و ئەمنی و ئابووری عێراق .\n697 جار بینراوە


چۆن بابەتی فەیسبوک هەڵبژێرین؟ - transcultures\nHome/كۆمۆنیكاسیۆن/چۆن بابەتی فەیسبوک هەڵبژێرین؟\nچۆن بابەتی فەیسبوک هەڵبژێرین؟\nفەیسبوک پانتاییەکی بەتاڵ و بێ ناوەڕۆک نییە هەتا نەزانین چۆن بابەتەکان هەڵبژێرین و خەڵکی پێ هەراسان بکەین!\nهەڵبژاردنی بابەتێکی بڵاوکردنەوە بۆخۆی کارێکی ئاسان نییە، وەک وەها دێتە بەرچاو. بابەت لەسەر ساکاری و سادەیی و ئاڵۆزی بڵاوکراوەکە نەوەستاوە، بەڵکو پابەندە بە بەهای ناوەڕۆکەکەی. تەنانەت کە کەسێک دەیەوێت ببێتە هاوڕێ و ئاگادار بێت لە ڕەوت و بۆچوونی هاوڕێیانی، گرنگە بزانێت و تێبگات لەوەی بۆ لەسەر فەیسبوکە؟ واتە لەپێش هەموو شتێک لە خۆت تێبگە بۆئەوەی بتوانیت لە دەوروبەرت تێبگەیت. خۆت و بابەتەکانت هەڵسەنگێنە تاکو بتوانیت کەسانی تر و بابەتکانیان هەڵسەنگێنیت. ئەمە زۆر گرنگە بۆ پتەوکردنی پەیوەندی.\nفەیسبوک داهێندراوی ساتێکی ئاڵۆزە کە تاکەکان بەرەبەرە لەیەک دادەبڕێن، چ بە هۆی بژێوی ژیان، چ بە هۆی دووری مەودا و چ بە هۆی دابڕانی کات. بێگومان تەکنەلۆژیا ئەو دۆخەی دروست کردووە، بەڵام هەر بەخودی تەکنەلۆژیاش ئەو کێشەیە چارەسەر دەکرێت. وەک ئەوەی چەندین تۆڕی کۆمەڵایەتی و تەلەفونی وەکو واتسئاپ و ڤایبەر و تێلێگرام و هتد.\nلەبنەڕەتدا فەیسبوک تۆڕێکە بۆ بەستنەوەی ئەو پەیوەندییانە، ئیدی دواتر چۆن ئامانجەکە گۆڕاوە بۆ لێدان و کۆکردنەوەی زانیاری لەسەر خوو و خواست و حەزی تاکەکان و کۆنتڕۆڵکردنیان، ئەمەیان ئاکامی بەکار‌هێنانی هەڵەیە و لایک دانانە لەسەر بابەتی کەسێک، بەبێ ئەوەی خوێندرابێتەوە و بزانیت چ ئاکامێکی لێ دەکەوێتەوە!\nگرنگە بزانین کە فەیسبوک پانتاییەک نییە بۆ مێبازی و نێربازی و منداڵبازی، بۆ ئەوە نییە خەڵکی پێ بشکێنینەوە، بۆ ئەوە نییە سووکایەتی بە بیروڕای کەسانی تر بکەین تەنانەت ئەگەر هاودژی بیروڕای ئێمە بن. زۆرچاک دەکرێت بزانیت چۆن گفتوگۆ دەکەیت و خۆت نەخەیتە ئاستی نەفامی و نەزانینی کەسێک و لاسایی لایکی دڵڕەقی و بێڕیزی و نەزانین بکەیەوە!\nئامانە ئامۆژگاری نین، ئەگەر وەهاش دەرەکەون، بەڵکو گرنگە بزانین چۆن بابەت بۆ کەسێک دەنێرین، بۆ کێی دەنێرین و بۆ؟ ڕەوانەکردنی بابەت بۆخۆی بابەتێکە دەبێ لەسەری بوەستین. بێجگە لەوەی، کات و شوێنی ئەو کەسە لەبەرچاو بگرین کە لێی دەژی. لەپێش هەموو شتێکیش، کورتە پێناسەیەک لەسەر کەسەکە بزانین پێش ئەوەی داوای هاوڕێیەتی لێ بکەین! کە تۆ هیچ شتێک نەخوێنییەوە چۆن دەزانیت بۆ ئەو کەسەت بە هاوڕێ هەڵبژاردووە!؟ یاخود بۆ پێتخۆشە ببیە هاوڕێ لەگەڵی!؟ ئامانجت چیە لەوە؟ سەیری پیشینەی کەسەکە بکە و خۆت مەخە ناو کەڵکەڵەی ئەوەی کەسێک بناسیت بەبێ ئامانج. هاوڕێیەتی زۆر خۆشە، زۆر بەکەڵک و بەسوودە ئەگەر بزانین بۆ و کەسەکە کێیە!؟ ناکرێت هەموو چرکەیەک بە کەسەکە بڵێت چۆنیت و ئەویش ئەگەر پێت نەڵێیت چۆنیت واتە کەسێکی لووتبەرزە. ئەمە هەمووی پابەندە بە نەخوێندنەوەی بابەتەکان و هەموو کەسێک گرنگە بزانێت چۆن کاتی دابەشکردووە بەسەر سەرقاڵییەکانی و کارەکانی.\nئەگەر دەمانەوێ فەیسبوک و تۆڕی کۆمەڵایەتی تر قووتمان نەدەن، با ئێمە فریا بکەوین قووتی بدەین و بزانین چۆن مامەڵەی لەگەڵ دەکەین.\nPrevious غادە السەمان لە نێوان -غەسان كەنەفانی و ئونسی ئەلحاج –\nNext بچوکیش بیت ناچاری درۆ بکەیت!\nكاریگه‌ری تۆڕه كۆمه‌ڵایه‌تییه‌كان له‌سه‌ر ژیانی تایبه‌تی\n9 تشرینی یه‌كه‌م 2019\nفەیسبووک؛ وەک شوێنی خۆڕووتکردنەوە! تـوانــا ئـەمیـن Image: Pete Linforth دڵ لە دڵ نەدەن، ئەوەیان ناڵێم …


هێزێكی موغاویر ره‌وانه‌ی گونده كاكه‌یی نشینه‌كانی خانه‌قین ده‌كرێت\nبڕیاره حكومه‌تی عیراق، هێزی موغاویر ره‌وانه‌ی گونده كاكه‌یی نشینه‌كانی سنوری قه‌زای خانه‌قین بكات.\nناردنی هێزه‌كانی موغاویر بۆ سنوری گونده كاكه‌ییه‌كان، له‌كاتێكدایه پێشتر شاندێكی كاكه‌ییه‌كان سه‌ردانی به‌غدای كرد و له‌گه‌ڵ سه‌رۆك كۆماردا كۆبووه‌ته‌وه و داوای ناردنی لیواكانی سه‌رۆكایه‌تی كۆماریان بۆ پاراستنی سنوره‌كانیان كردووه.\nله‌وباره‌یه‌وه سه‌ید زیاد كاكه‌یی یه‌كێك له كه‌سایه‌تیه‌كانی كاكه‌یی له‌سنوری خانه‌قین، به‌ده‌نگی ئه‌مریكای وتوه "شه‌وان هیچ هێزێك له‌سنوره‌كانماندا بوونیان نییه، بۆیه گه‌نجانی كاكه‌یی خۆیان، شه‌و تا به‌یانی ئێشك ده‌گرن." ده‌شڵێت "به‌ڵێنی زۆرمان پێدراوه و تا ئێستا هیچمان بۆ نه‌كراوه، بۆیه متمانه‌مان نه‌ماوه."\nسنوری خانه‌قین 10 گوندی كاكه‌یی نشینی تێدایه، كه دوو له‌و گوندانه به‌هۆی هێرشی چه‌كداره‌كانه‌وه به‌ته‌واوه‌تی چۆڵیانكردووه، خه‌ڵكه‌كه‌ش گله‌یی له حه‌شدی شه‌عبی ده‌كه‌ن، كه ئه‌ركی پاراستنی ناوچه‌كه‌یان به ده‌سته‌و هاوكاریی خه‌ڵكه‌كه‌ش ناكه‌ن بۆ روبه‌ڕوبونه‌وه‌ی په‌لاماره چه‌كدارییه‌كان.\nبه‌پێی زانیاریه‌كانی ده‌نگی ئه‌مه‌ریكا، له ڕۆژانی ڕابردوودا، فه‌رمانده‌یه‌كی لیوای موغاویر به‌ناوی ( عه‌قید ئیسماعیل) له‌گه‌ڵ كاكه‌ییه‌كان دا، گفتووگۆی كردووه، داوای هه‌ماهه‌نگی لێكردوون، به‌وه‌ی ناوچه كاكه‌یی نشینه‌كان به هێزه‌كه‌ی ده‌سپێردرێت.\nعه‌قید ئیسماعیل به كاكه‌ییه‌كانی، وتوه "گرفته ئه‌منیه‌كان چاره‌سه‌ر ده‌كه‌ین، كون و كه‌له‌به‌ره‌كان كه پێشتر تیرۆر لێوه‌ی دزه‌یكردووه، پڕده‌كه‌ینه‌وه".


کێلی دەسماڵ دەروازەی جەولەیەکی پڕ دەستکەوت! – Peshmergekan\nکە گەیشتینەوە نێو گوندی گیزک جارێ ڕۆژ ئاوا نەببوو و تەنیا سێبەر گەلیی دێلەزیی گرتبوو. لەگەل وارید بوونی ئێمە ماشێنێکی سەوزە فرۆشی تورک هاتە نێو گوند و (وابزانم) بەستەنیشی هێنابوو بۆ فرۆشتن لەو گوندانە. بە بڵیندگۆ بانگی دەکرد تا خەڵک بێن و بیکڕن!\nلە خوار گوندیش چەند پێشمەرگەیەک سواری ببوون تا نێو دێ. دابەش بووین و ئەو ڕۆژە من و کاک محمد ساڵح قادری لەگەل کاک تەیموور مستەفایی بەرپرسی مەڵبەند چووینە ماڵێک و کاک فادڵ بێگزادەی فیلم هەڵگر و مستەفا ڕەحمەت پووری بێسیم چی و خدر ئەڵماس و برادەرێک کە لە ناوخۆیە و ناوی ناهێنم میوانی ماڵێک بووین و فیلمەکەشی هەیە و ناڕۆمە سەری. کاتێك خاوەن ماڵ کامێرای بینی بە چ دیقەتێک قسەی دەکرد؟\nشەوداهات و دەوروبەری سەعات ١٢ لە گوند هاتینە دەر و ڕاست بە ڕێگای پیادەی نێوان گیزک و دێلەزی دا چووین. لەگەل ئەوەی ئەو ڕێگا ڕۆیشتنە بۆ ئووسوولی پارتیزانی نەدەبوو، بەڵام لەو شاخ و هەڵدێرانە چارەی تر نەبوو، یان دەبا بە جاددە بڕۆین کە ئەگەر ماشێنێک هاتباوە ئیمکانی لادان نەبوو، یان دەبا بەو ڕێگایە دا بڕۆین کە ڕۆیشتین. بەڵام ئەوەش بڵێم کە چەند ئەسپ و هێسترێک مان لەگەل بوو و لە ئاخەری پێشمەرگەکانەوە دەهاتن و شوێن پێیان تا ئاستێکی باش لادەبرد.\nگەیشتینەوە پەنا دێلەزی کە ئەوکات گوردانێکی گەورەی سوپای پاسداران لە ناو دێ بوو و بەشێک لە خەڵکی گوندەکەش بە زۆر چەکدار کراو بوون و شەوانە دەیان بردنە گوردان بۆ نیگەبانی و چەند گلە جاشێکی دڕی دژە کورد کە دەسیان ەب خوێنی خەڵك و پێشمەرگە سوور ببوو لە گوردانەکە دا بوون. سەگی گوند هاتن و لێمان بوون بە بەڵا. دەمانویست لە پەنا گوند و لە نێو باخچە و مێشە دارەکانی خوار گوند ڕا دەرباس بینەوە ئەولای دێلەزی و بەرەو مەسیری مانەوەمان کە سەری چیای ڕەشێنە واتە “وارەسەرک” بوو ، بڕۆین. ڕووناکای نوور ئەفکەنەکانی گوردان و ژمارەی زۆری سەگ مەجالیان نەداین و گەر ئەوڕیسکەشمان کردباوە ، ئاشکرابوون و تەقە لێکرانمان ٩٠ لە سەد بوو. بۆیە بەرپرسان و شارەزاکانی ناوچە بڕیاریان دا بڕۆینەوە گەلی دێلەزی و لەوێ ڕا سەرکەوین کە یەکجار زۆر شاخێکی ڕوک، هەڵدێر و درێژە. بەڵام چارە نەبوو.\nکەلە دەشتایی خوار دێلەزی تەواو بووین گەیشتنەوە ڕێگا باریک و پێچاوپێچەکە بۆ قەڕاغ چۆمەکە. ئەگەر لە بیرم بێ ٢٧ پێچ بوو. خەڵک ڕۆژانە بە ئەسپ و گوێدرێژ و بە پێیان لەو ڕێگایە دا دادەگەڕانە قەڕاغ چۆمی دێلەزی کە هەمووی بێستان و باغ و مووچە ومەزرایان بوو. گەلیی دێلەزی خۆی بەهەشتێکی تاریف نەکراوەیە و ژینگەناسان دەتوانن تاریفی بکەن و کاری من نیە. من بە دوای کاک بەهرام ئازاد فەردا دەڕۆیشتم. ئەو کەوشی مەکابی لە پێدا بوون. مەکاب خەراپترین عادەتی ئەوەیە کە لە سەر خیز و وردکە بەرد دەخلیسکێ. لەو پێچانە بە بێ ئیغراق بەهرام تەقریبەن لەهەرکامیان دا یەک ، یان دووجار کەوتە خوار و هەموو جارێش پشتی وەک عەرزی دەکەوت و هەڵدەستا لە بەر خۆیەوە دەیگوت: کۆپەگ ئۆغلی!\nداگەڕاینەوە ناوتەختی چۆم و کاتی ئیستراحەتێک و سیگار کێشانێک بوو. من تا ئەوکات هیچ خۆم لە کاک بەهرام تێنەگەیاندبوو و دەمزانی هەر بە حاستەم پێ بکەنم، تووڕە دەبێ. بەتایبەتی دەمێک بوو سیگاری نەکێشا بوو. سیگارمان داگیرساند و هەر دوو دوو ، سێ سێ بە پچە پچ قسەیان دەکرد. کە دیتم کاک بەهرام سیگارەکەی هەڵکرد و لەگەل کاک سەید ڕەوسووڵ و کاک نایب مەشایخی کەوتبوونە قسە، زانیم کاتیەتی بەزم خۆش کەم. گوتم ئەوشۆ زۆر بەزەییم بەو شاخ و ڕێگایە دا هات. نازانم کام یەک لە هاوڕێیان بوو پرسی بۆ؟ گوتم بە خوا کاک بەهرام ٦٠ قوونی لەو شاخە کوتا و ١٥٠ جاریش پێی گوت کۆپەک ئۆغلی! بەهرام گوتی یانی تۆ پشتی سەرم بووی وەک پشیلە خۆت مات کردبوو تا لێم لە هەڵا بدەی؟ گوتی وەلا کاووس دەڵێ ٦٠، من دەڵێم ٩٠.\nدوای پشووەکە کەوتینە خڕێکی هەڵدێر و سەخت بۆ سەرکەوتن و دەبا پەلە بکەین تا بەرلە تاوهەڵاتن بگەینە لووتکەی شاخەکە. ئەسپ و هێسترەکان نەیانتوانی لەگەل ئێمە بێن و چەند پێشمەرگەیەک لە باسکێکی دیکە کە ڕاست دەکەوتە بەرانبەر دێلەزی سەرکەوتنو یادی ەبخێر حاجی خەرەگۆشی وەک شارەزا لەگەلیان بوو(ڕووحی شاد). ژمارەیەکی زۆری هاوڕێیان کە خۆشم یەکێكیان بووم زوو سەرکەوتین. یان باشترە بڵێم کە سەرکەوتین جارێ دونیا تاریک بوو. بەڵام بەشێکی دیکەی هاوڕێیان لەگەل ڕووناک بوونی دونیا گەیشتنەوە لامان.\nلە وارەسەرک تەنیا یەک کانیاوی بچووک هەیە.(( ئەوەش بڵێم کە وارەسەرک زۆزانی بنەماڵەی ئێمە بووە بۆ ماوەیەکی زۆر واتە عەرزی ئێمە بووە و دواتر فرۆشتوویانە .یانی ئەوکاتەی ماڵی باب و باپیرانمان لە گوندی لۆرەشیرین بووە کە دەکەوێتەوە بناری ڕەشێنە، هەر لەوێش کەسێك لە بنەماڵەی ئێمە کە تەمەنی ١٢ ساڵان بووە بە ناوی میرۆ، بەهۆی پێوەدانی دووپشکێکی ڕەش لە بەرچاوی دایکی خۆی و دایکی من کە ئەوکات تازە بووک بووە ، مردووە)).\nلە سەر ئەو کانیاوە بچووکە کێشەمان لەگەل ” ڕەوەک ” ئەسپی خەڵکی دەوروبەر لێ پەیدا بوو. ١٠ ، ١٢ ئەسپێکی ڕەوە لەو شاخە بوون . تەنیا سەرچاوەی ئاوەکەشیان ئەو کانیاوە بچووکە بوو کە خەڵك دوو گۆمی بچووکی بۆ چاک کردبوون تا ئاو بخۆنەوە. ئێمەش لە سەر کانیاوەکە بووین. کانی هیندە بچووک و کەم ئاو بوو ٢ ئەسپ تێریان خواردباوە دەبا لانی کەم سەعاتێک چاوەڕوان بی تا دووبارە گۆمەکان پڕ ببنەوە و قوراویش دەبوون کە بە کەلکی خواردن نەدەهاتن. هەر جارە نە جارێک ئەسپەکان هێریشیان دەهێنا و ئێمە بەرهەڵستیان دەبووینەوە تا جارێکی دیکە. ئەوان چوونکی کێشەی ئەمنیەتیان نەبوو، دوای ئەوەی کە دیتیان ناتوانن تەسلیم مان بکەنەوە ، داگەڕانە سەر ئاوێك کە دەکەوێتەوە ڕاسەری گوندی سێوەدەر. چەند ڕۆژێک لەوێ بووین ئەوان ڕۆژانە یەک دووجار دەچوونەوە سەر ئاوەکە و دوایە دەهاتنەوە سەر شاخەکە و دەڵەوەڕین.\nماوەیەک لەو شاخە سارد بەڵام دڵڕفێنە بووین، هاوڕێیانی هێز دەیانەویست لە گەلیی دێلەزی کەمینێکی بەرین دابنێنەوە و هەر لە بەیانی یەوە دەست بوەشێنن و خۆیان ئامادە کردبوو تا ئێوارە شەڕ بکەن. لە بیرمە چوون بۆ شناسایی کردنی جادە و شوێنی کەمینەکان و پشتیوانی کەمینەکان، بەڵام بۆچی وازیان هێنا لە عەمەڵیات ، بەڕاستی نازانم و نەم پرسی و نەمزانی بۆ. ئەرکی هاوڕێیان و فەرماندەرانی نیزامی بوو .\nڕۆژی ٨ی خەرمانانی ١٣٦٨ بوو کە ئێوارەکەی بووینە دووبەش کە ئێمە ١٠ بۆ ١٢ کەسێک چووینەوە گوندێک بۆ هێنانی هیندێک تەداروکات و هاوڕێیانی دیکەش بەرەو شاخی بەرێدی کە دەبێتەوە لووتکەی چیای سەرکەش و لایەکی دەبێتەوە دەڤەری سۆما و لایەکەی دیکەش دەڤەری شپیران. واتە زاڵە بە سەر هەردوو ناوچە دا. شاخی بەرێدی لای خەڵکی ناوچە وەک شەخس شوێنێکی پیرۆزە و هیندێک مەزاری قەدیمی لەوێة کە خەڵك ڕێزیان لێدەگرێ و من لەو شتانە نازانم.\nڕێگاکە زۆر درێژ و سەختە لە ڕەشێنە ڕا بۆ بەرێدی. هاوڕێیان کە گەیشتبوونەوە سەر پردی گەلیی دێلەزی فەرماندەری پایەگای کەریکان وەک ئەسیر کە لەگەلیان بوو هەوڵی هەڵاتن دەدات و سەرکەوتوو نابێ و ئێوەخۆش. ئێمەش بە بێسیم ئاگادار بووین و بۆیە زوو گوندەکەمان تەرک کرد و بەرەو هاوڕێیان چووین. چوونکی بە دنەگی تەقە ئیمکانی کەمینو تەعقیب هەبوو. دیارە تەداروکاتی باش مان بردبووە. لەگەل دونیا ڕووناک بوون گەیشتینەوە بەرێدی و هاوڕێیان بەشێکیان خەوتبوون و بەشێکیش چاوەڕێ بوون تا ئێمەش دەگەینێ.\nدیسان هەمان بەزمی یەک کانیاو و یەک ڕەوەی ئەسپ تووشمان بوو. بەڵام تەنیا یەک ڕۆژ بوو . ئەسپەکانی ئەوێ زۆر تووڕە بوون و وازیان نەدەهێنا. هەتا ئێوارێ بەڵکوو دە جار هێرشیان بۆ کردین بەڵام هەر نەمان هێشت ئاوەکە بخۆن.\nئێوارەی ڕۆژی ٩ی خەرمانانی ١٣٦٨ بەرەو گوندی حەسەنی دەچووین. تازە لە بەڕێدی ڕا شۆڕ دەبووینەوە نێو دێ و جارێ ڕۆژ ئاوا نەببوو. زۆر دیمەنێكی خۆش و دڵڕفێن بوو کە ئەو هەمووە پێشمەرگەیە لەو شاخە ڕیز ببوون بەرەو گوند. ئەو ڕۆژە ڕادیۆی تیمەکەمان کە تووشیبایەک بوو ، لای من بوو. ئەوکات هەرچی ڕادیۆی ئۆپۆزیسیۆنی کورد و غەیرە کوردی ئێران و عێراق بوو لە شەپۆلی ٧٥ کۆببوونەوە. منیش کە زۆر گوێم دەدایە گۆرانیی کوردی لە ڕادیۆ بەغدا و یەریڤان و ڕادیۆ کوردییەکانی ئەحزاب، کە چوومە سەر ڕادیۆ کوردیی بەغدا و گۆرانییەکی خۆشی کاک ناسر ڕەزازی خرابووە سەر . کاک سەید ڕەسووڵ پێش منەوە دەڕۆیشتن و ڕادیۆکەی لای غەفوور قۆرغچی بوو . غەفوور گوتی ئەوە کوێ یە کاووس؟ گوتم ڕادیۆی خەباتی شۆڕشگێرە لە ٧٥. تا گۆرانیەکە تەواو بوو هەر خشەی دوکمەی ڕادیۆ بوو لەو سەر بۆ ئەوە سەر و بۆی نەدۆزرایەوە.\nتا گەیشتینەوە نێو گوندی حەسەنی ، دونیا تەقریبەن تاریکی کرد . حەسەنی ٢ پایەگای ژاندارمێریی لێ بوو. کە گەیشتینەوە نێو دێ ڕاست کاتی هەواڵەکانی ڕادیۆ دەنگی کوردستانی ئێران بوو. بە شاهیدیی هەموو ئەو کادر و پێشمەرگانەی کە بەخۆشی یەوە لە ژیان دا ماون و ژمارەیان زۆر زیاتر لە ١٠٠ کەسە، تەنیا دەنگێک کە دەبیسترا دەنگی کاک ئەحمەد شێر بەگی بوو و هەواڵەکانی دەخوێندەوە. هەمو ماڵەکان ڕادیۆ دەنگی کوردستانی ئێرانیان گرتبوو، ئینسان وای دەزانی کێ بەرکێ یە داخوا دەنگی ڕادیۆی کێ زۆر بەرزە. ئێمە کە لە بەردەرگای ماڵی مام مەولوودی نیشتیمانپەروەر ڕا دەرباس بووین، ڕادیۆیەکی گەورەی لە پەنجەرە دانابوو و پەنجەرەکەشی کردبووە و هەموو دەنگی دابووە ڕادیۆ زەوتەکەی.\nئەو شەوە تا دەرنگانێک ماینەوە و حەسەنی دووکانی باشی هەبوو و هاوڕێیان پێداویستی و سیگار و شتی وایان کڕی بوو. نیزیک ١٢ی شەو دەبا لە گوند دەربکەوین بەرەو پشتی هەرەکیان و کورد گوتەنی ئێمە بە دوای شەڕێکەوە بووین. تا لە گوند چووینە دەر من وەک خۆم ئاگادار نەبووم کە کاک تەیموور مستەفایی و کاک سلێمان کەلەشی و کاک بەهرام ئازادفەر کە کادری سیاسیی لکی ٢ بوو لەگەل ١٠، ١٢ پێشمەرگە بەرەو سنووری سوڵتانی چوون و لەگەلمان نین و لە سەر سنوور کەوتبوونە کەمینی سەربازانی تورکیە و بەخۆشی یەوە تووشی تەقە نەهاتبوون. بەڵام کاک سەید ڕەسووڵ وەک فەرماندەری هێز و کاک نایب مەشایخی وەک بەشی ماڵیی مەڵبەند و فەرماندەرانی نیزامی و بە ئیزافەی کادرەکانی کۆمیتەی شارستانی سەڵماس کە حوزوورمان هەبوو.\nبۆ بەرەبەیانیی ١٠ی مانگ گەیشتینەوە بەرەتیشک کە دەکەوێتە نێوان گوندەکانی: هەرەکیان، قەسریک، سوڵتانی ، حەسەنی ، دۆستان و شەروانی.لەو مەسیرە سەرجەم ١١ پایەگای سوپای پاسداران و ژاندار مێریی لێ بوو و لە هەموو لایەکیشەوە ماشێن دەیتوانی بیتە سەرمان. سەعات دەوروبەری ٢ی دوا نیوەڕۆ بوو کە دیدەبان ئەگەر هەڵەم نەکردبێ کاک سولحەدین محی زادە (سلحۆ) و چەند هاوڕێیەکی بوون کەلە بیرم نیە کێ بوون، پەیوەندیان بە کاک سەید ڕەسووڵەوە کرد و گوتیان کە هێزێکی زۆر گەیشتە پایەگای هەرەکیان. هەڵبەت ئێمە ئاگادار بووین کە دوای کوژرانی فەرماندەری پایەگای کەریکان، دوژمن هەرچی گرووهی زەربەتی سەڵماس و ئۆرمیە هەبوو کۆی کردبوونەوە و تەنانەت گرووهی زەربەتێکیشی لە نەغەدە ڕا هێنابووە شپیران.\nبە بیستنی ئەو هەواڵە،پێشمەرگەکان نەک نیگەران نەبوون، بەڵکوو وەک ئەوە وابوو کە و هەواڵێکی زۆر خۆش یان پێگەیشتبێ و داستانێكیان لە پێشە بۆ تۆمار کردن. لە ماوەیەکی کورت دا سازماندەهی کراین و تیمێک لە پێشمەرگە هەرە ئازاکانمان بە کامێرای فیلم هەڵگرتنەوە کە کاک فادل بێگزادە فیلم هەڵگر بوو ، چوونە کەمین لە دەراوی خەتا کە دەکەوێتەوە نێوان هەرەکیان و شەروانی و لەوێش ڕا بۆ دۆستان کە هیندە لە مێژ نەبوو جادەی نێوان ئەو دوو گوندە بەیەکەوە بەسترابوو.\nئێمەش تیمێک کە ٦ کەس بووین بەرەو گردی پشت گوندی هەرەکیان چووین کە هێزەکەیان خەریک بوو لە پایەگا دەهاتنە دەر و ڕوویان لەو گردە دەکرد. ئەوەی لە بیرمە لەو تیمە: سولحەدین ، شەرافەدین تاهیر حەسەن کە بەداخەوە ئەمڕۆژانە کۆچی دوایی کرد ڕووحی شاد، موزەفەر ئیبراهیمی ، من و ٢ کەسی دیکەش کە لە ناوخۆن و لە ناو هێنانیان خۆم دەپارێزم.\nمەودایەکی زۆر کورتمان مابوو بۆ ڕووبەڕووبوونەوە لەگەلیان کە لۆدێرێکی ڕێژیم کە لە هەرەکیان ڕا بەرەو شەروانی دەڕۆیشت بە ٤، یان ٥ کەسەوە کەوتە کەمینی هاوڕێیان و لە ماوەیەکی کورت دا یەکیان ئەسیر بوو کە شۆفێری لۆدێڕ بوو و بە سووکیش بریندار ببوو و ئەوانی دیکەش کوژران و لۆدێریش سووتێندرا و فیلمەکەی هەیە. بە بیستنی دەنگی تەقە لە کەمینی هاوڕێیان، ئەو پاسدارانەی ئێمە دڵمان خۆش کردبوو ڕاوڕاوێنێکیان پێ بکەین ، یەکسەر هەڵاتنە نێو گوند و پایەگاکە و نەیان وێران بێنە سەرەوە.\nئێمەش گەڕاینەوە بۆ لای بەرەتیشک. کەمێک هاتینەوە سەرتر دیتمان پێشمەرگەکانی تیمی کەمین کە کاک محمد حقدار و کاک ناسر فەرنیا(ڕووحی شاد) بەرپرسی کەمینەکە بوون، بەرەو سەر هاتن و ئێمە دەبا دیدەبانیان بین تا دەگەنە لای بەرەتیشک و دیاریش بوو جارێ زوویە و ئیمکانی هاتنی هێزی زیاتر و هێرش هەیە.\nهەر ئەوندەمان دیت ماشێنێکی توویووتا بە دۆشکەیەک و پڕ لە ئەفرادی ڕێژیم بە سورعەت بەرەو شوێنی کەمینی هاوڕێیان کەوتنە ڕێ. لەگەل ئەوەی ڕێگایەکی خاکی و ناخۆش بوو، بەڵام زۆر سورعەت دەچوون. گەیشتنەوە سەر جەنازەکان و لۆدێریش کە ئاگری گرتبوو، هەمووی ٢ دەقە ڕاوەستان و یەکسەر لێیان خوری بۆ لای شەروانی و دۆستان. قەت بیرمان لەوە نەکردەوە کە ئەو ماشێنە یەکسەر بەرەو بەرەتیشک دێتەوە کە ڕێگاکە یەکجار دوورە.\nمەلا جاسم ئیسماعیلی(ڕووحی شاد) زەنگی دا بۆ شەڕافەدین و گوتی زووکەن بگەنە لێرە ئەو ەتوویووتا لە دۆستانیش تێپەڕی و بۆ لای ئێمە دێت کە من تەنیا یەک کەسم لەگەلە کە بیکەیسیی پێ یە. ئەوان ڕاست لە سەر تەختە بەردی بەرەتیشک بوون. یەک کڵاشینکۆف و یەک بیکەیسی. خەدەمەی بیکەیشیەکەش هیندە لە مێأ نەبوو پێشمەرگە بوو.\nئێمە بەپەلە هاتین و لە قەراغ ئاوی شوێن چادرەکانی قەسریک فەرماندەری هەردوو لک و بێسیم چیی لکی ٢ و کادرێکی ئێمە خەریکی چای خواردنەوە بوون و بێسیم چیی لک بێسیمەکەشی قەپات کردبوو. کە لێمان پرسین ئێوە ئاگاداری وەزعی مەلا جاسم و تیمی سەر جادەن گوتیان نەوەڵا. هیندێک بوو بە دەمەقاڵەی من و شەڕافەدین لەگەل ئەوان و بە تووڕەیی ئەوانمان بەجێ هێشت و ڕۆیشتین. شەڕافەدین کە هەم بە تەمەن و هەمیش کیلۆی زۆر بوو بە سەرەخۆ دەهات، من و موزەفەر و سوڵحەدین بە پەلە چووین. کە سەرکەوتینەوە بەرانبەر بەرەتیشک دیتمان ئەوە تیمی کەمین گەیشتنەوە لای مەلا جاسم و دەنگی ماشێنەکە دەهات.\nکاک نایب مەشایخی و کاک محمد ساڵح قادری لە سەر بەرزترین شوێنی ناوچە بوون و خەریکی پەیوەندی لەگەل تیمەکان بوون. ٥٠ ب ٦٠ میترێک مان مابوو بگەینە تەختە بەردی بەرەتیشک، توویۆتا گەیشتە بەر تەختە بەردەکە و ئەفرادی نێو توویۆتاکە دابەزین و نێو قەدی تفەنگیان گرت و هاتن بۆ بەرەدەکە. تیمی کەمین لێیان هاتنە دەست و هەر لە یەکەم دەسترێژ دا ٧، ٨ کەسیان کەوتنە سەر عەرز و ئەوانی تر دە پەلە قاژەی مەرگ و هەڵاتن کەوتن تەنانەت یەک فیشەکی دۆشکەیان بۆ نەتەقێندرا. ئێمەش گەیشتینەوە لای هاوڕێیان و چەند کەسێك مابوونەوە بە سینە خیز هەڵدەهاتن بۆ شیوی ئاخە سۆرک کە ئەوانیش نەیانتوانی ڕزگاریان بێ کە یەکێک لە وهەڵاتووانە کەریم ئەمراهی بوو . کاتێك گەیشتینەوە سەر توویۆتاکە، کاک لوقمان فۆلادی ( ڕووحی شاد) کەمێك بێ سەلیقەیی کرد و فیشەکێکی وەبەر کاک مەلا برایم پوورسەعید کەوت و بریندار بوو. مەلا برایم لە گەل کاک سەید ڕەسووڵ هاتبووە شیمال و خەڵکی پیرانشار و یەکێك لە پێشمەرگە قارەمان و فیداکارەکان بوو. ئەوەی لە بیرم بێ شەهید حاجی یەکەم کەس بوو کە گەیشتەوە سەر دۆشکەکە و هیندێك تەقەی پێ کرد و کەسێکی دیکەش چوو تەقەی پێکرد کە بەڕاستی لە بیرم نیەداخوا لاوە نەبی زادە بوو ، یان فادل بێگزادە؟\n١٢ کەس سەرنشینی ماشێنەکە بوون هەر هەموویان ئێوە خۆش. یەکێک لە کوژراوەکان کەریم ئەمراهی بوو کە فەرماندەر جندلله ی سەڵماس بوو و لە کەسە دڕ و جینایەتکارەکانی ناوچە بوو. ئەو تورکێکی دژە کوردی خەڵکی قەرەقشلاغی سەلماس بوو. من خۆم جەنازەکەیم بینی . لیباسی سەربازیی عادیی کردبووە بەر، لە کاتێك دا فەرماندەری جوندلای سەڵماس بوو و تەنانەت دەمانچەکەشی پێ نەبوو تا نەناسرێ.\nکەریم ئەمراهی کە لە هەرەکیان بەو سورعەتەی چووبووە شەروانی و لەوێ ڕانەوەستابوو چووبووە دۆستان کە ئەوکات گورووهانی هەبوو، پێیان گوتبوو پەلە مەکە، ضد انقلاب لەو شاخانە کەمینیان هەیە. گوتبووی ئێوە دەترسن، من کەریم ئەمراهیم. کە چووبووە پایەگای مەیدان دیسان گوتبوویان مەڕۆ، دەکەویە کەمین بەو هێزە کەمەوە چۆن دەچی؟ دیسان گوتبووی ئەوە ترسی ئێوە وای کردووە تا ضد انقلاب هیندە مەغروور بن و بێة فەرماندەری پایەگای کەریکانمان لێ بکوژن! ئێستا دەڕۆم هەمووی ١٠ کەس نابن یان بە جەنازە ، یانیش بە دەست بەندکراوی دێنمە ئێرە، ئەوان جارێ حەریفی خۆیان نەدیوە!\nلەو سەرکەوتنە کورت و خۆشە دا جگەلە بریندار بوونی کاک مەلا برایم، زیانی ترمان نەبوو. کاتێك کاک مەلا برایم مان هێنایە پشتی بەردی بەرە تیشک، لێم پرسی وەزعت چۆنە ؟ گوتی برینەکە نابینم بەڵام ئازارم زۆرە. پاشان گوتی: کاووس ئەگەر مردم لوقمان کوشتمی! هەر وەک جاران بە شۆخی جوابم دایەوە وگوتم : ئەرێ مەلا هەر وان زۆر لە مردن دەترسن، پێت وایە بەم برینە بچووکە دەمری؟ ئەوە بوو مەلا برایم ناردرایەوە لای کە سەید ڕەسووڵ و ئەوان(بەداخەوە مەلا برایم لە شەڕێکی قارەمانانە دا لە رۆژی ١٩/٤/١٣٦٩ ی هەتاوی لە پیر چۆپانی بۆکان شەهید بوو، یادی ئەو پێشمەرگە قارەمانە بەخێر). شوێنی کاک سەید رەسووڵ وابوو کە دەنگی بۆ هەموو تیمەکان نەدەچوو. بەڵام کاک نایب زۆر بە باشی تیمەکانی هەماهەنگ کرد و پەیوەندیشی لەگەل کاک سەید ڕەسووڵ بەردەوام بوو.\nکە دەستکەوتەکان کۆکرانەوە بێسیم لە تەنیشتی توویۆتاکەوە وەسڵ بوو . لێیان کردەوە و هێنایان کە لەوبەری خەت هەر بانگیان دەکرد. لە بیرمە شیرکۆ پووردڵ بێسیمەکەی هێنا و گوتی فارسیەکەم باش نیە کەسێك وڵامی بداتەوە. لێم وەرگرت، دیتم ئازەری قسە دەکەن. هەر بانگی (حاج میثم ) یان دەکرد کە ڕەمزی کەریم ئەمراهی بوو . ئێستاش نەمزانی کاک محمد ساڵح چۆن لەوێ پەیدابوو و زوو دام بەو و گوتم ها جوابی بدەوە.\nئەوان پرسیاریان کرد کوا حاجی میسەم واتە کەریم ئەمراهی. محمد ساڵح گوتی سڵامەتە و ئەوە دەیبینم. گوتیان گووشی بدە بەو. محمد ساڵح گوتی شەڕە و ضد انقلاب تەقەمان لێدەکەن ناتوانین بگەینە یەک. ئەوان پرسیان ئێوە سڵامەتن؟ م. ساڵح گوتی ٢ شەهیدمان هەیە . ئەوجار پرسیاریان کرد ئەو دووکەڵە چیە؟ م. ساڵح گوتی ماشێنەکەی ئێمەیە ئاگری گرتووە. ئەوجار گوتیان کەلە قەند بنێرین؟ مەبەستیان خۆمپارە بوو. م. ساڵح گوتی نە نە ، ئێمە و ئەوان تێکەڵ بووین، مەیکەن. محمد ساڵح گوتی وەزعمان باشە و نیروومان بۆ بنێرن ، ئەوە موقاومەت دەکەین. ئەو بەری بێسیم کە تورک بوو گوتی: هەرئێستا بەشێوەی “مثلث” هێزی کۆمەکیتان بۆ دەنێرین. ئەوان لە پایەگای مەیدانی دۆستان بوون و هێزێکی زۆریان هێنابوو.\nئەوەی کە ئەوان دەنگی کاک محمد ساڵح یان نەدەناسی ، هۆکاری هەبوو. هۆکارەکە ئەوە بوو کە بێسمی کەریم ئەمراهی بە کوڕێک بوو بە ناوی فەیسەڵ فتووحی خەڵکی دۆستان. فەیسەڵ تازە ببووە بێسیم چی و سەرباز بوو. ئەو کوڕە پێشتر ئەندامی یەکیەتیی لاوانی دێمۆکرات و یەکێك لە لاوە تێکەیشتوو و چالاکەکانی ئەو ناوچەیە بوو. ببووە سەرباز و تازە کرابووە بێسیم چیی پایەگا، بەڵام کەریم ئەمراهی هەر بە قۆلدڕی لەگەل خۆی هێنابوو . بۆیە ئەوبەری بێسیم نەیانتوانی هەست بکەن کە ئەوە پێشمەرگەیە فرێویان دەدات.\nدوای دڵنیا بوونی فەرماندەکانی ڕێژیم، ئەوان ڕاست هێزەکەیان بە شێوەی سێ گۆشەیی لە مەیدانی دۆستانەوە ناردە لای ماشێنە سووتاوەکە و کوژراوەکان کە هەمووی ٣٠ میترێک لە تەختە بەردی بەرەتیش دوور بوو و ئێمەش کە ژمارەمان ببووە نیزیک ٢٠ کەس لە پشت بەردەکە و لەوبەریش چەند تیمی دیکە لە لایەن دێوانە عەبدولا زادە و نوسرەت ئەحمێ زادە و کەسانی تر کە لە ناوخۆن و ناویان نابەم، لە کەمین دابوون تا کەسیان دەرنەچێ کە هەرواشیان بە سەرهات.\nدوای کۆکردنەوەی دەستکەوتەکانی ئەو ١٢ کەسە و بە تایبەتی دۆشکەی سەر ماشێن کە هەتا لە ناوچە بووین یارویاوەرمان بوو ، و ناردنی مەلا برایم بۆ پشتی جەبهە ، دووبارە خۆمان سازمان دا و چاوەڕوانی گەیشتنی هێزی دوژمن ماینەوە. سەعات گەیشتبووە دەوروبەری ٧ ی ئێوارێ و کاک محمد ساڵح قادری هەر وڵامی بێسیمی فەرماندەی دوژمنی دەدایەوە و هێزەکەی هیدایەت دەکرد بۆ مردن. ئەوان هەر دروست بە شێوەی (مثلث) ی هاتنەوە پێش. قۆڵێکیان لە مەیدانی دۆستان ڕا بە بەری وارکوورکی دۆستان ڕا هاتن تا گەیشتنەوە ئاخەسۆرک و لای خوارەوەی بەرەتیشک یان کردبووە ئامانج. قۆڵەکەی تریان لە مەیدانی دۆستان ڕا بە بەری باسکی شمێی لای حەسەنی ڕا بەرەو ئاخە سۆرک هاتن و تەقریبەن کیلۆ میترێک مابوو بگەنە لای ماشێنەکە کە جارێ هەر دەسووتا، سازماندەهیەکی دیکەیان کرد و بە چەند دەستە بەرەو ماشێنەکە هاتن و جارێ هەر کڵاوی بێسیمیان لە سەر دابوو و وایان دەزانی دەگەنە خزمەتی حاج میثم.\nوەک ئێسا لە بەر چاومە کە کاتێک ١٦ کەس گەیشتنەوە سەر ماشێنەکە و دیتیان کە هەموویان جەنازەن، یەکێکیان وابزانم فەرماندەریش بوو، بەپەلە چووە سەر کەلاکی کەریم ئەمراهی و بە هەردوو دەست کوتای بەسەر خۆی و پێشمەرگەکانیش کە ژمارەمان لەو مەسیرە ٢٠ کەس دەبوو، هەرکامەی لەلای خۆیەوە بە تەک تیر لێیان هاتنە دەست و ئەو ١٦ کەسەش ئێوەخۆش و کەسیان نەگەڕایەوە. جارێ فەرماندەکەیان هەر گێرەی لە لای حاج میثم دەگەڕا و محمد ساڵح ئەوی سەرگەرم کردبوو.\nشەڕەکە دەستی پێکرد و لەوان هەڵاتن و لەئێمە دروشمی بژی دێمۆکرات و هێرش و هەر پاسدار بوو و بە قەولی تورکی: “گۆت باش” دەبوو . جگەلە کاک محمد ساڵح کە خەریکی فرێودان و هێنانی دوژمن بوو بۆ نێو کەمینەکە، ئەوەی بەرپرسی نیزامی لەو مەسیرەی ئێمە نەخشی هەبوو ناسر فەرنیا جێگری لکی ١، مەلا جاسم ئیسماعیلی سەرپەل و محمد حەقدار سەرپەل بوون (کاک محمد حەقدار لەومەئمووریەت و بگرە شەڕەکەش دا وەک هەمیشە لە کەسە هەرە ماندووەکان بوو و نەخشی گرینگی هەبوو) کێلی دەسماڵ دەروازەی جەولەیەکی پڕ دەستکەوت!و سولحەدین محی زادە کە جێگری مەلا جاسم بوو. لەمەسیرەکەی دیکە دێهقان عەبدولا زادە (دێوانە) جێگری لکی ٢، نوسرەت ئەحمێ زادە جێگری پەل ، و …… ناویان ناهێنم. هاوکات پۆلێک لەو پێشمەرگانەی هێزی ئاگری کە لانی کەم من لە توانام دا نیە وەسفیان بکەم. هەرکامەی خۆی فەرماندەرێك و قاڵبووی تۆماری دەیان داستانی مێرخاسی بوو.\nژمارەیەک پاسدار و سەرباز ویستیان خۆیان لە مردنی حەتیمی ڕزگار بکەن و چاویان لە مەسیری “خەتا” بوو تا بگەنە هەرەکیان ، یان شەروانی. چوونکی کەسی ناوچەیان وەک سەرباز لەگەل بوو و شارەزا بوون. ئێمە تیمێکی ٦،٧ کەسی وەدوایان کەوتین و ئەوەی لە بیرم بێ ٩ کەسیان کوژران و ٥ کەسیشیان بە دیل گیران کە ٢ یان کورد بوون و خەڵکی ناوچەی شپیران کە سەرباز بوون.ئەو تاقمەش نەیان توانی ڕزگابن. لەو بەری دیکەش شەڕ گەرم بوو و هاوڕێیان مەجالیان نەدەدا باقی هێزە شپرزەکەیان هەڵێن ، چوونکی ئەوان بە هەڵاتن زۆر مەمنوون بوون گەر پێشمەرگە ئیزنی دابان.\nبا قسەیەکی خۆش لە بیر نەکەین: کاتێک ئەو پێنج کەسەمان ئەسیر کرد، حاجی خەرەگۆشی و ئەوان ئەسیرەکانیان بردە لای کاک نایب و محمد ساڵح کەلە ئێمەوە نیزیک بوون . من کەمێک لە سولحەدین و ئەوان دوور کەوتمەوە، دیتم کەلاکێک کەوتووە، دڵنیا نەبووم کە کوژراوە یان زیندووە. گولەیەکم پێوە نا دیار بوو نەم پێکا و هەستایە سەرپێ و یەک بە خۆ بانگی دەکرد حاج آقا من تەسلیم دەبم. هاتە لای من و چەکی پێ نەبوو. گوتم کوا چەکی تۆ؟ گوتی: بی کیسی رو پشت سنگها جا گذاشتم. بانگی کاک ئاغاجان ئیبراهیمی م کرد و گوتم برۆ بیکەیسی ئەوە لە پشت ئەو بەردەیە بێنە و ئاغاجان گوتی هێناومە. من و سەربازەکە هاتینەوە نیزیک هاوڕێیان دیتم جەنازەیەک لە نێو گیا وگۆلدایە و سەر و ریشێکی سپی. چەکەیم هەڵگرت و دەستم دایە گیرفانی و کیفێکی بچووک لە گیرفانی دابوو. کە چاوم لێکرد کارتی بەسیجی ڕەسمی کە خەڵکی نەغەدە بوو و کارتێکی جان بازی ، و ٣ دانە ٢٠٠ تمەنیشی تێدابوون. ئەوکات دوو سەد تمەنی تازە دەرکەوت بوون و زۆریش جوان بوون. دام بە سەربازەکە و گوتم ها هەڵیگرە بۆ خۆت. گوتی نە نە من پارەم هەیە ، بۆ تۆ پێویستە. منیش گوتم ها هەڵیگرە. سەربازەکە ٦٠٠ تمەنەکەی وەرگرت و تەماشایەکی کرد و گوتی: خدا بیامرزدش پول خوبیست! وای دەزانی کابرای جەنازە پارەی داوەتێ! دیار بوو زۆریش مەمنوون بوو بەو پارەیە. چوونکی ئەوکات ٦٠٠ تمەن بۆ سەربازێک پارەیەکی باش بوو.\nئەوجار گوتی: حاج آقا دەزانی ئەوە سێهەم جارە بە دەست حیزب ئەسیر دەکرێم؟ گوتم بە ڕاستیتە؟ گوتی بەڵێ جارێک لە سەردەشت و جارێک لە مەهاباد ئەسیر کراوم، ئەو بیکەیسی یە وەک سزا پێیان دابووم تا سەرباز بم دەبا بی کەیسی هەڵگرم. گوتی خاڵێکی منیش پێشمەرگەی ئێوەیە. کە پرسیم کێ یە گوتی فڵانەکەس! باوەڕم نەکرد تا گەیشتینەوە ئەو پێشمەرگەیەی کە مەبەستی بوو، دیار بوو ڕاستی دەکرد خاڵی بوو. هەڵبەت هەم خاڵی ئەو تورکی ئازەری و لە پێشمەرگە هەرە قارەمانەکانی ئێمە بوو، هەمیش ئەو ئەسیرە خۆی تورکی ئازەری و خەڵکی دەوربەری ئۆرمیە بوو.\nئەوجار چووینە لای کاک ناسر و ئەوان کە جارێ شەڕ هەبوو لەگەل تاقمێک کە ڕێگای ڕزگار بوونیان نەبوو،بۆیە ناوە ناوە تەقەیان دەکرد. گەیشتمەوە پەنا ناسر و ئەو گوتی هاوڕێیان با کۆتاییان پێ بێنین. مەبەستی ئەوە بوو هێرشیان بۆ بکەین. ئەوەی لەو لەحزەیە دا لەبیرمە کە لەوێ بوو، محـد حقدار ، ئاغاجان و دوو کەسی دیکە کە لە ناوخۆن ، و کەسی دیکەش بوون کە بەداخەوە لە بیرم نەماون. هەمووی ٢٠ میتر نەچووینە پێش ، دیتم پاسدارێک لە پشت بەردێك کە شایەد بەرزیەکەی ٧٥ سانتی بووبێ خۆی مات کردبووە. وامزانی جەنازەیە. تا من گوتم ناسر وریا بە، ناسر لاقێکی لە سەر ئەو بەردە دانا و کابرای پاسدار هەستای سەر ئەژنۆ و یەک ڕەگباری کڵاشینکۆفی لە ناسر کرد و هەڵات بۆ لای تیمەکەی دیوانە و ئەوان .\nمن وام زانی ناسر تەواو بوو ، چوونکی فاسیلەی ناسر و پاسدارەکە یەک میتریش نەدەبوو . کە پاسدارەکە هەڵات دیتمان لیباسی سەوزی سوپاهیی لەبەر بوو و هەموو پێشمەرگەکان بانگی یەکتریان کرد : مەیەڵن لیباس سەوزەکە ڕزگاری بێ. ئەو هیندە فیشاری بۆ هات خۆی لە تەندووری شوێن جارێکی قەدیمیی کوێستان چیەکان لە ئاخەسۆرک هاویشت و پێشمەرگەکان نەیان هێشت بێتە دەر و لە کۆڵ خۆی بووە وە. دیتم ئەوە هاوڕێ یەک خەریکە دەستی ناسر دەبەستی. ئەو هاوڕێ یە زۆر گەنج بوو، بەڵام بە ئەزموونیش بوو. دەستی چەپی ناسر وابزانم چوار گولە لە پەنا یەک کەوتبوون و دەستی ورد و خاش ببوو. ئەو کورە خەشابێکی ناسری دەرهێنا و لە بن دەستی دانا و بە ئاغابانووەکەی پێچایەوە. ئیدی دەستی شۆڕ نەدەبوو، بەڵام خوێنێکی زۆریش لە بەری دەچوو. ئەگەر هەڵەم نەکردبێ سەرجەم ٧ گولە وە ناسر کەوتن و ئەوە بوو ئەویش مان ناردە لای بریندارەکەی دیکە کە لە بیرم نیە کادری دەرمانیی ئێمە کاک مەلا قاسم کەلەشی بوو، یان کەسی تر؟. بەڵام ناسر بوو و هەر خۆی دەیتوانی ئەوندە بەرگەی ئێش و ئازار بگرێ. بەو حاڵەش کاتێک ڕۆژی دوایی گەیشتینەوە شوێنێک و دوکتۆر شوان گەیشتە لای، دیسان وەک هەمیشە کەوتە حاڵگیریی دوکتۆر و هەتا دوکتۆر برینەکەی بۆ خاوێن کردەوە و پێچای هەر شەڕیان بوو و فیلمەکەشی هەیە.\nکە ناسر بریندار بوو خەریکی تەقە بووین، هاوڕێ یەک لای ئێمە بوو کە کەسێکی بە دەست و برد نەبوو و کەمتر لە مەیدانی شەڕ دا فەعال بوو. وادیار بوو بۆی تازە بوو کە پاسدارێکی گیر هێنابوو و کوشتبووی. بانگی کردم کاووس ئەوە پاسدارێکم کوشت! باوەڕم نەکرد و وەک ئەوەی لە کۆل خۆمی بکەمەوە، گوتم دەی یەک چیە برۆ هی دیکەش بکوژە. هیندەی پێ نەچوو دیسان گوتی ئەوە یەکێکی دیکەشم کوشت. کە شەڕ لەو مەسیرە تەواوبوو ، گوتی وەرە دەزانم باوەڕت نیە کە کوشتوومن ،وەرە بە چاوی خۆت ببینە. کە چووین ڕاستی دەکرد دوو بەسیجی کوشتبوو کە هەردووکیشیان بە تەمەن بوون. لەوێ ڕا ئەو پێشمەرگەیە ئیدی بوو بە پێشمەرگەی شەڕ و فیداکاری کە ئێستا لە ناوخۆی وڵاتە.\nفادل بێگزادە کە فیلم هەڵگر بوو، باتریی کامێراکەی تەواو ببوو .کامێرای لە ژێر بەردێك دانابوو و من و ئەو کەمێک لە مەیدانی شەڕەکە سووڕاینەوە، کە ٢ کڵاشینکۆفیش دەستکەوتی ئەو سووڕانە دووکەسی یە مان بوو. ئەوە بوو خەریک بوو دونیا تاریکی دەکرد بۆیە لەگەل تیمەکانی دیکە یەکمان گرتەوە و لە مەسیری دیکەش ئیدی تەقریبەن کەسێکی وا نەمابوو بۆ کوشتن، بۆیە گوتیان سەریع جەنازەکان شناسایی بکەن و دەستکەوتەکانیش کۆکەنەوە نەکا تۆپ باران دەستی پێ بکا. سەیر ئەوەیە تا بێسیمی دووهەم نەکەوتە دەستی هاوڕێیان و هاوڕێ شێرکۆ پوور دڵ بە کابرای تەرەفی نەگوت: کۆپەگ ئۆغلی، فەرماندەی شەڕەکە هەر وایدەزانی حاج میثم ئەوە داستان تۆمار دەکا. بەس ئەمری بە محمد ساڵح دەکرد. کاک محمد ساڵح بۆی باس کردم کە یەکێك لە بێسیمچیەکانی ڕێژیم لەو شەڕە دا خەڵکی شپیرانە کە سەرباز بووە و ئێستا لە ناو حیزبە و بە وردی باسی ئەو فرێودانە دەکا کە ئەوەیان بە سەرهات.\nشەڕ کۆتایی هات و سەرجەمی جەنازەکانی ئەو ڕۆژە ٧٥ کەس لە هێزی داگیرکەر بوون لەگەل ٦ ئەسیر . جگە لە سووتاندنی لۆدێرێکی سوپای پاسداران و توویۆتایەک و هێنانی دۆشکەی ڕووسی ، دەستکەوتێکی زۆرمان هەبوو لە چەک و چۆڵ و تەنیا دوو بریندارمان هەبوو کە بەهۆی خوێن ڕێژیی زۆر هیندێك نیگەرانی کاک ناسر بووین. دەوربەری سەعات ١٠ شەو لە شوێن چادری قەسریک یەکمان گرتەوە و ئەسیرەکان هەر لەوێ لە لایەن کاک سەیفولا ڕەحمانی کە کادری سیاسیی لکی ١ بوو قسەیان بۆ کرا و ئازاد کران و نێردرانە گوندی حەسەنی و ئێمەش بە خۆشحاڵی ، بەڵام بە حەسرەتی چایەک درێژەمان دایە ڕێگاکەمان کە تا بەرەبەیان گەیشتینەوە ئەو شوێنەی کە بۆ مانەوە دیاری کرابوو.\nگرینگیی ئەو عەمەڵیاتە لەوە دابوو کە یەکەمین عەمەڵیاتی گەورەی سرنج بدەن بە دەنگی دلێری کاک ئەحمەد شیربەگی لە دوای شەهید بوونی ڕێبەری مەزن دوکتۆر قاسملوو و کاک عەبدولای قادری ئازەر بوو . لەو فاسیلەیە دا هەم هێزی ئاگری و هەم هێزەکانی تری حیزب عەمەڵیاتی باشیان کردبوون، هەر هێزی ئاگری پایەگای گوندی ئاسنگرانی گرتبوو، بەڵام سرنج بدەن نەبوون. عەمەڵیاتی بەرەتیشک دەنگدانەوەیەکی بەرینی هەبوو. جاری دووهەم کە هێزەکەیان تەفروتوونا بوو زۆربەیان لە گرووهێکی زەربەتیی نەغەدە بوون و وایان زانیبوو بۆ ڕاوەکەو هاتوون، بەڵام زۆربەیان بە زیندوویی نەگەڕانەوە .\nبەڵێ دوای دوو ڕۆژ گەیشتینەوە لای بنکەی مەڵبەند و لەگەل کاک تەیموور مستەفایی و ئەو کادر و پێشمەرگانەی کە لەگەلی بوون یەکمان گرتەوە.\nخوێنەرانی بەڕێز و بەتایبەتیش ئەو هاوڕێێانەی کە بەشداری ئەو عەمەڵیاتە بوون و شوکور لە ژیان داماون ، ئەوەی من دەینووسم ئەوشتانەن کە دیومن و شاهیدیان بووم. ئەگینا زۆر شت هەیە کە دەبا باس بکرێن و من نەمدیون. مەیدانی شەڕ ١٠٠ میتر نەبوو تا هەمووی ببینم، دەیان کیلۆمێتر بوو. ژمارەمان ٢٠ کەس نەبوو بەڵکوو سەدان کەس بوو. نەخشی سەرەکی هی ئەو پێشمەرگە و فەرماندەرانە بوو کە بەشدار بوون. بەجێ مانی ٧٥ جەنازەی دوژمن تەنیا لە توانای پێشمەرگەی دێمۆکرات دابوو. کەوایە هەموومان نەخشمان بووە. منیش وەک کادری هەرە گەنجی کۆمیتەی سەڵماس بووم کە بەشداری شەڕەکە بووم و بە قەدەر توانام نەخشم بووە. بێگومان نووسینەکەم بێ هەڵە و کەم و کۆڕی نیە ، چوونکی ٣١ ساڵ بە سەر ئەو عەمەڵیاتە ڕا دەرباس دەبێ. ئەوکات تەمەنم ٢٣ ساڵ بوو، ئێستا ئەوە دەبمە ٥٤ ساڵ و زۆر شت لە بیرم نەماون کە زۆر نۆرماڵە.\nکاووس عەزیزی. دانمارک\n١٨ی ژووئەنی ٢٠٢٠


دارایی عیراق لەسەر پارەی مووچەی فەرمانبەران ڕوونكردنەوە دەدات – تۆڕی میدیایی خەڵک\n2021/01/12 - 7:55 PM\nوەزارەتی دارایی عیراق لەسەر زیادبوونی خەرجییەكانی ناو پڕۆژە یاسای بودجەی عیراق و پارەی مووچەی فەرمانبەران ڕوونكردنەوەیەك بڵاودەكاتەوە و جەختیش لەدابینكردنی مووچە لە ساڵی نوێدا دەكاتەوە.\nوەزارەتی دارایی عیراق لە بەیاننامەیەكدا ئاماژەی بەوەكردووە، داڕشتنی بودجە پشتی بەستووە بە بنەمای گشتی، كە ڕەنگدانەوەی پێویستیە هەنووكەییەكانی ئەم قۆناغەیە.\nڕاشیگەیاندووە، پڕۆژە یاسای بودجەی ساڵی 2021 زیادبووونی تەرخانكراوی دارایی بە بڕی 62.5 ترلیۆن دینار لەخۆگرتووە جگە لە قەرزی بیانی و ناوخۆیی ئەوەش بە بەراورد بە ساڵی ڕابردوو.\nئاماژەی بەوەشكردووە، كارمان كردووە بۆ دابینكردنی نەختینەی پێویست بۆ بودجەی ساڵی 2021 تاوەكو مووچە و پڕۆژەكان گرنتنی بكرێن.\nئاشكراشی كردووە، ئەو زیادەیەی لە دەرماڵە هەیە لە بودجەی ساڵی نوێ زیاتر پەیوەستە بە خەرجییەكانی مووچە و پشكی خانەنشینی.\nبودجەی گشتی عیراقمووچه‌وەزارەتی دارایی عیراق\nئەمریكا: پیاوی دووەمی قاعیدە كوژرا و سێ سەركردەی كوردی ڕێكخراوەكەش سزادران


بافڵ تاڵەبانی: ڕێگە بە هیچ لایەن و بەرپرسێک نادەین ئارامی سلێمانی بشێوێنێت – لڤین پرێس\nبافڵ تاڵەبانی، ڕایگەیاند، “ڕێگە بە هیچ لایەن و بەرپرس و گروپێک نادەین ئارامی سلێمانی بشێوێنێت، داواش دەکەم هیچ کەسێک تاقیمان نەکاتەوە چونکە زەرەر دەکات”.\nبافڵ تاڵەبانی، هاوسەرۆکی یەکێتی نیشتیمانی کوردستان، سەبارەت بە ڕووداوی تەقەکردنەکەی ئەم دواییەی شاری سلێمانی لە کۆبوونەوەیەکی حزبەکەیدا ڕایگەیاندووە، “پێشێلکاری لە هیچ کەسێک قبوڵ ناکەین لە هەر پلە و پۆستێکدا بێت”.\nوتوشیەتی “ڕێگە بە هیچ لایەن و بەرپرس و گروپێک نادەین ئارامی سلێمانی بشێوێنێت، داواش دەکەم هیچ کەسێک تاقیمان نەکاتەوە چونکە زەرەر دەکات”. هەروەها ڕایگەیاندووە کە “هیچ پێشێلکارییەک بەبێ سزا تیپەڕنابێت”.\nئەم وتانەی بافڵ تاڵەبانی، ماڵپەڕی ناس کورد بڵاویکردوەتەوە و ئاماژەی بۆ ئەوەکردووە کە ئەو وتانەی هاوسەرۆکی یەکێتی لەبارەی ڕووداوی شەڕەتەقەی کوڕێکی قادر عەزیز، کارگێڕی مەکتەبی سیاسیی یەکێتی و ئەفسەرێکی لیواری بەرگری و فریاکەوتن بووە کە ئێوارەی رۆژی ٣ی ئەم مانگە، لە گەڕەکی بەرانانی شاری سلێمانی ڕوویدا.\nئێران فڕۆكەیەکی نوێی جەنگی بە ناوی (كەمان 22) نمایش دەکات


هێرش بۆ سه‌ر سووریا یاری دوای شێو خواردنی ترامپ بوو - Mehr News Agency\n2 gulanê 2017 - 18:20\nNews Code 9754\nوه‌زیری بازه‌رگانی ئه‌مریکا؛\nهێرش بۆ سه‌ر سووریا یاری دوای شێو خواردنی ترامپ بوو\nوه‌زیری بازه‌رگانی ئه‌مریکا ڕایگه‌یاند هێرش بۆ سه‌ر سووریا یاری دوای نان خواردنی شه‌وانه‌ی سه‌رۆک کۆماری ئه‌مریکا بوو، ئه‌م یارییه هیچ تێچوویه‌کی نه‌بووه.\nبه ڕاپۆرتی ئاژانسی مێهر له یو ئێس ئه‌ی توده‌ی، ویلبۆر ڕۆس، وه‌زیری بازه‌رگانی ئه‌مریکا له دیداری شی جینگ پینگ، سه‌رۆک کۆماری چین ڕایگه‌یاند که هێرش بۆ سه‌ر سووریا یاری دوای نان خواردنی شه‌وانه‌ی سه‌رۆک کۆماری ئه‌مریکا بوو.\nویلبۆر ڕۆس وتی: کاتی خواردنی دیسێری سه‌ر مێزی شام، ترامپ ڕوو له سه‌رۆک کۆماری چین وتی که ده‌یه‌وێت شتێک بڵێت و ئه‌وه‌ش ئه‌وه‌یه که ۵۹ مووشه‌کی به سووریاوه ناوه. ئه‌مه‌ش یاری دوای نان خواردنی سه‌رۆک ترامپ بوو.\nئه‌و جه‌ختی کرد که ڕێکخستنی ئه‌م یارییه هیچ تێچوویه‌کی بۆ سه‌رۆک کۆماری ئه‌مریکا نه‌بوو.\nشایانی باسه که ۷ی ئاڤریلی ئه‌مساڵ، سه‌رۆک کۆماری ئه‌مریکا فه‌رمانی به سوپای ئه‌مریکا دا تاکوو به بیانۆی هێرشی کیمیایی بۆ سه‌ر خان شه‌یخۆن له ئه‌دله‌ب، ۵۹ مووشه‌ک به بنکه‌ی سه‌ربازی شه‌عیراتی سووریاوه بنێنن.


چەند ئاماژەیەکی خراپی تەندرووستی کە ڕوبەڕووی خانمان دەبێتەوە و پێویستە ئاگادار بن - تۆڕی میدیایی خەڵک\nچەند ئاماژەیەکی خراپی تەندرووستی کە ڕوبەڕووی خانمان دەبێتەوە و پێویستە ئاگادار بن\nئەمەی خوارەوە چەند ئاماژەیەکی خراپی تەندرووستییە کە ڕوبەڕووی خانمان دەبێتەوە و پێویستە ئاگادار بن:\n-هەڵئاوسانی خێرای گەدە\n-هەڵئاوسانی خێرای گەدە ڕەنگە لە کاتی سوڕی مانگانە یان گۆڕانکاری هۆڕمۆنی بێت و چەند ڕۆژێک دەخایەنێت، بەڵام گەر زۆر مایەوە و زیاتر بوو لە دوو هەفتە، ئەوە ئەگەری زۆرە نەخۆشی Endometriosis بێت کە نەخۆشییەکە توشی ئافرەتان دەبێت، پاشماوەی ناوپۆشی ڕەحمی وردە ووردە پەلدەکێشێت بۆ دەرەوەی رەحم . لە بری ئەوەی کە لەگەڵ خوێن بەربوون (سووڕی مانگانە) دا بێتە دەرەوە و پێویستە پشکنین بکەیت.\n-ئازار لە خوارەوەی پشت\n-بوونی ئازار لە خوارەوەی پشت بەتایبەت لە خانماندا ئاساییە، بەڵام گەر لە پاش و پێش سووڕی مانگانە بەشی خوارەوەی پشت و لەگەڵیدا شان و مل و قۆڵ ئازاری زۆری هەبوو، ڕەنگە هۆکارەکەی نەخۆشی endometriosis بێت و پێویستە پشکنین بکەیت.\n-خوێنی سوڕی مانگانە بە شێوەی کڵۆ کڵۆ\n-هەر خانمێک سوڕی مانگانەی جیاوازە، گەر لە سەرەتای سوڕی مانگانە خوێنت خەست و کڵۆ کڵۆ بوو ئاساییە، بەڵام گەر بەردەوام بوو، خوێنەکەش هەر زۆر بوو، ڕەنگە وەرەمی ڕحمت هەبێت و پێویستە پشکنین بکەیت.\n-هەڵوەرینی قژ و مووی جەستە\n-هەڵوەرینی قژ و مووی جەستە بەشێوەیەکی زۆر ڕەنگە هۆکارەکەی ناهاوسەنگی هۆڕمۆن و کەمی هۆڕمۆنی تێستۆستێرۆن بێت لە جەستەدا.\n-یان زۆر گەرماتە یان زۆر سەرماتە\n-گەر هیچکات هەستت بە ئاسوودەی نەکرد لە گەرمی ژورەکەت و یان زۆر گەرمات بوو یاخود زۆر سەرمات بوو، ئەوا هێمایە بۆ ئەوەی کە هۆڕمۆنی ئێسترۆجینت ناهاوسەنگە.


کوردپلات 5/03/2021 10:59:00 ص ليست هناك تعليقات\nفەیلەسوفی دیاری ئەڵمانی یورگ هابرماس رایگەیاند، بەهۆی ناڕونی پەیوەندی دامەزراوەی شێخ زاید بۆ نوسەران بە سیستمی حوکمڕانی ئیماڕاتەوە، رەتیدەکاتەوە خەڵاتی ئەو دامەزراوەیە لە بواری ئەدەبدا وەربگرێت. هاوکات، "بەرپرسانی دەزگاکە نیگەرانن لە بڕیارەکە".\nیورگن هابرماس فەیلەسوفی دیاری ئەڵمانی و تەمەن ٩١ ساڵ بە ماڵپەڕی شپیگڵ ئۆنلاینی وڵاتەکەی راگەیاند، "پێشتر ئامادەیی خۆمم بۆ وەرگرتنی خەڵاتی شێخ زاید بۆ نوسەران لە ئەمساڵدا دەربڕی، بەڵام بڕیارێکی هەڵەبوو، ئێستا راستی دەکەمەوە".\nخانەی زورکامب بۆ چاپ و بڵاوکردنەوە لە راگەیەندراوێکیدا کە بۆ ماڵپەڕی شپیگڵ ئۆنلاینی ئەڵمانی ناردووە و بڵاوکراوەتەوە تیایدا هاتووە، هابرماس هۆکاری وەرنەگرتنی خەڵاتەکەی ئاشکرا کردووە و دەڵێت، "بە تەواوەتی لام روننەبوو پەیوەندی نێوان دەزگای شێخ زاید کە ئەم خەڵاتەدەدات چیە بە دەسەڵاتی ئەو وڵاتەوە".\nلەلایەن خۆیانەوە، بەرپرسان و چاودێرانی خەڵاتەکە لە دامەزراوەی شێخ زاید نیگەرانی خۆیان دەربڕی لە رەتکردنەوەی خەڵاتەکە لە لایەن ئەو فەیلەسوفە ئەڵمانییەوە، هاوکات، راشیان گەیاند، "رێز لە بڕیارکەی دەگرن".\nیورگن هابرماس فەیلەسوف کۆمڵناسی گەورەی ئەڵمانی لە ١٨ی ٦ی ١٩٢٩ لە دوسڵدرۆڤ لە ئەڵمانیا لە دایکبووە. کۆتا تیۆریستی قوتابخانەی فیکری رەخنەگرانەی فرانکفۆرتی ئەڵمانیایە و یەکێکە لە زانا بەناوبانگەکانی کایەی کۆمەڵناسی و سیاسەت.\nساڵانە دامەزراوەی شێخ زاید بڕی ٧٧١ هەزار و ٧٨٠ دۆلار وەک خەڵات دەدات بە کەسایەتی ساڵ کە بە "کەسایەتی رۆشنبیری ساڵ" دەستنیشاندەکرێت، بەڵام کەسانی دیکە کە لە بوارە جیاجیاکاندا کاندید دەکرێن بڕی ٢٠٤ هەزار و ٢٠٠ دۆلار وەک خەڵات پێیاندەدرێت.\nخەڵاتی شێخ زاید بۆ نوسەران بریتیە لە خەڵاتێکی ساڵانە لە پێناو بەهێزکردنی بەهای پێکەوە ژیان و گۆڕینەوەی مەعریفە و داهێنان و دروستکردنی پردی ئاڵوگۆڕی کەلتوری لە نێوان گەلانی دنیادا. ساڵی ٢٠٠٧ لە ئەبوزەبی دامەزراوە و دەستەی ئەبوزەبی بۆ کەلتور و توراس سەرپەرشتیدەکات.


هونەری کۆریای باکوور: لە پڕوپاگەندەیەک زیاتر » DidiMn\nسەرەتا / ئاڕت و دیزاین/شێوەکاری / هونەری کۆریای باکوور: لە پڕوپاگەندەیەک زیاتر\nهونەری کۆریای باکوور: لە پڕوپاگەندەیەک زیاتر\nدیدی من – ناشناڵ جیۆگرافیک\n”سۆشیال ڕیالیزم تەنها وێنەی کرێکاری دڵخۆش و جەنگاوەری ئازا نییە.“\nتابلۆی ڕزگاریی دەریایی لە تاریکیدای ساڵی ١٩٩٧، لەگەڵ تابلۆی کەشتیی مادیوسا، کە تابلۆیەکی فەڕەنسیی ساڵی ١٨١٨ـەیە، بەراورد کراوە.\nتێبڕوانەکە هێڵی دەستپێکی پەتەکەیە، کە لە بەشی چەپی خوارەوەی تابلۆکەوە بە دەست و بازووی ئەو پیاوەوەیە، لە ناو شەپۆلەکاندا بۆ بەشی سەرەوەی لای ڕاستی تابلۆکە درێژ دەبێتەوە، کە هەرەوەزی و کاری بە کۆمەڵ پیشان دەدات.\nکەمێک چاوەڕواننەکراوە کە لە واشینتۆن خۆت ببینیتەوە و لە کارێکی هونەریی پروپاگەندەی کۆریای باکوور بڕوانیت، هەروەها چاوەڕواننەکرا ترە کە شێوە هونەرییەکەی بە تەواوی سەرت بسووڕمێنێت.\nگەلەرییەکی نوێی تابلۆی سۆشیال ریالیزمی کۆریای باکوور لە زانکۆی ئەمەریکی لە واشینتۆن چەندین کاری نزیککەرەوە لەخۆ دەگرێت. سەرەتا گەورەییی تابلۆکان هەستێکی داگیرکارت دەداتێت کە هەندێکیان زیاد لە ١٠ پێ درێژترن. ئەم دیمەنانە بۆ کەسێک لە دەرەوەی کۆریای باکوورەوە هاتبێت، تووشی سەرسوڕمانی دەکات بەوەی شتێکی سەیرە کۆریای باکوور ئەو شێوە هونەرە دراماتیکییانەی هەبێت، کە بە شێوەیەکی هەستیارانە کار دەکاتە سەر مرۆڤ.\nکرێکاران بە پێکەنینەوە ئاو لە بەنداوێک وەردەگرن، سەربازێک لە سەر پشتی ئەسپێک بە سەر ڕێی شەمەندەفەرێکی ئاگراویدا باز دەدات، پیاوێک کە دەمانچەکەی ئامادە کردووە بۆ ئەوەی بە سەر دوژمنەکەی بەرامبەریدا بیتەقێنێت؛ ئەمانە هەمووی لە وڵاتێکەوە بەرهەم هاتوون کە ڕێکخراوی نەتەوە یەکگرتووەکان بە ”بکوژی مافەکانی مرۆڤ و بوون بە سیستەمێکی بەربڵاوی زۆرەملێ“ پەسنی دەکات. بەڵام هەر بە بینینی ئەم تابلۆیانە، هەستێک تێتدا دروست دەبێت کە ئەم کارە هونەرییانە لە پروپاگەندەی دەوڵەتی کۆریای باکوور زیاتر بێت.\nهونەرمەند مون دەربارەیان دەڵێت: ”بە ڕاستی هونەرەکەیان دڵگیرە. تەنها ئەو هەستەی هەمبوو هەستی سەرسورمان بوو، چونکە دەربارەیان نەمزانیبوو.“\nمون ٥ ساڵە کار لەم گەلەرییەدا دەکات، کە کۆکردنەوەی تابلۆکانە لە مۆزەخانەی کۆریای باکوور، هەروەها هەندێک کۆکەرەوەی تایبەت کە لە دەرەوەی ئەمەریکان. ئامانجی مون ئەوەیە کارەکانیان کە لە پشتی سیاسەتەوەن، پیشان بدات.\nمون دەڵێت: ”شتێکە لە دوای ئەندێشەی ئێمەوەیە، خەڵکای کۆریای باکوور تەنها چەکی ناوەکی بەرهەم ناهێنن، بەڵکو ڕێزی هونەرییان لە لایە.“\nکۆریای باکوور لەڕێی ستۆدیۆ هونەرییەکانییەوە چەندین کاری هونەری بۆ دەوڵەتانی تر دروست دەکات، هەروەها چەندین گەلەریی گشتی، مۆزەخانە و شوێن هەن کە لە وڵاتی خۆیاندا کارەکانیانی تێدا پیشان دەدەن.\nئەو کارانەی لە واشینتۆن پیشان درابوون، لە نێوان ساڵانی ١٩٦٠ تا ئێستا کێشرابوون، چەندیان بە کاری کۆمەڵی چەند شێوەکارێک و هەندێکی دووبارەکردنەوەی تابلۆکانی دیکەن، کە تا ڕادەیەکی زۆ لە تابلۆ بنەڕەتییەکە دەچێت، بەوەی شوێن فڵچەکان بە شێوەیەکی سەرسووڕهێنەر دووبارە کراونەتەوە.\nئەمانە هەمووی تەکنیکێکن بە ناوی جۆسۆنهوا، کە لە جێی بۆیەی ڕۆن و پەڕەی کانڤاس، مەرەکەب و پەڕەی دروستتکراو لە برنج بەکار دێنن. ئەمە وا دەکات سنوورێک دابنێت بۆ ئەوەی چەند چین تابلۆ دروست بکەیت تا تابلۆە سەرەکییەکە؛ ئەمە ڕێگەیەکە بۆ چەندین تەکنیکی داهێنەرانە. بۆ نموونە، تابلۆی پڵنگێک چەند بۆشایییەک تێدایە بۆ ئەوەی کە خۆێ بە بەفری سپی بچوێنێت.\nهەروەها کاتێک لە نزیکەوە لێی دەڕوانیت، هەستێکی باڵات پێ دەبەخشێت و بە هۆی ئەوەی زۆرینەی کات لە چەند نامەیەکی سیسی هیچی تر ناگەیەنێت، سەرسووڕهێنەرە.\nلە کاتی گەڕان بە ناو کارەکاندا، ئەبینین کە دەیە لە دوای دەیە بەرەپێشچوونێکی بەرچاو هەیە. تابلۆ نوێیەکان چەندین تەکنیکی هونەریی نوێیان تێدا بەکار دەهێنرێت و چەند تابلۆیەکی پوختی ڕووت دەبەخشن، ئەمەش چەند بەڵگەیە لە سەر کاریگەریی هونەری رۆژئاوایی لەسەریان.\nلە تابلۆی ڕزگارکردن لە دەریادا، پێکهاتەی دیمەنەکە بە شێوەیەکی سەرسووڕهێنەر چڕە و هێڵی بازووی پیاوێک کە پەتێک هەڵدەدات بۆ ڕزگارکردنی هاوەڵانی پیشان دەدات، کە ئەم پەتە لەگەڵ شەپۆلی دەریاکەدا دەبێت بە یەک و یەک دەگرن.\nسەرەڕای ئاڵۆزی تابلۆکان، زۆرینەیان وەستاون و بە دیاریکراوی زۆرینەیان پەیامەکەی کە دەیگەیەنن، پروپاگەندەن، ئەمەش ئەو بابەتەیە کە لە هونەریاندا ناگۆڕێت. ئەو تابلۆیانەی لە گەلەرییەکە بوون مەرج نییە پۆستەری جەنگی بن، یان هەندێک نمونەی تر کە إرۆکەیەکی ئەمەریکی تێک بشکێنێت، بەڵکو هەندێک تابلۆن کە ئاهەنگ بە سەرکەوتن و ئازایی و بەجەرگییان دەدات، ئەوەش سیفەتێکە لە دەوڵەتەکەیاندا نییە.\nسەرۆکی مۆزەخانەی زانکۆی ئەمریکی، جاک راسمیوسێن، وا بیر ناکاتەوە کە ئەمانە وەک هونەر سەیر بکرێن: ”زۆرینەی مێژووی رۆژئاوا پروپاگەندە بووە بۆ کەنیسە. هیچ شتێکی لەیەکچوو لە نێوان ئەم کارانە و کارە هونەرییەکانی ئەمەریکای ساڵانی ١٩٤٠ نییە.“\nئەمەش خاڵێکی ناسراوە کە ئەپتۆن سینکلێر قسەی لەسەر کردووە، کە دەڵێت: ”هەموو هونەرێک پروپاگەندە بۆ بابەتێک دەکات.” بەڵام ڕەخنەگرای سینکلێر دەڵین: ”هونەر ڕەنگدانەوەی ڕاستییە لە نێو کارەکتەری هونەرمەند و بۆ ئەو مەبەستە دروستکراون کە بتوانێت وا لە بینەرانی بکات ئەوانیش کارەکتەری خۆیان بگۆرن بە شێوەیەک، هەروەها وایان لێ بکات کە هەست بە گۆڕان و جووڵە بکەن.“\nدەکرێت هەموو هونەرێک وەک ئەمانە پروپاگەندەی سیاسی نەبێت، بەڵام هونەر لەو کۆمەڵگەینەی کەمتر ڕاگیراون زیاتر سەر هەڵدەدات، لەگەڵ ئەوەشدا هێشتا قسەکەی سینکلێر لەڕووە هونەرییەکەوە زۆر بەربڵاوە، کە دواتر لە تایتڵی کۆکراوەکانی جۆرج ئۆروێڵدا بەکار هاتووە.\nلە دەرەوەی ئەم کۆنتێکستەدا، ئەم تابلۆیانە وا لە بینەر ناکات کە ئەو کەمپە زیندانیەی کۆریایی باکوور و هەڕەشەی چەکی ناوەکی لەسەریان لا ببات. بەڵام هەندێک کات ئەوە دەردەخات کە ڕوانگەیەکی یەکدووریان هەیە بۆ ئەو وڵاتە.\nپرسیار لە سەرۆکی مۆزەخانەی زانکۆی ئەمەریکی کرا کە ئەگەر هەستی خەڵکی ئەمەریکی بۆ کۆریای باکوور نەرم بێت لە دوای بینینی ئەم تابلۆیانە، چی؟ بە خەندەیەکەوە گوتی: ”وا بزانم لە دوای ئەمەش زۆر خەڵک هەن کە هەر نایانەوێت بۆ کۆریای باکوور گەشت بکەن.“\nArt, North Korea, Propaganda Art,


هاتوچۆ وەڵام دەداتەوە\nلەماوەی ڕابردوودا بەڕێوەبەرایەتی گشتیی هاتوچۆی هەرێم بڕیاریدا ئۆتۆمبێلە بێ سەرەتا و خوار مۆدێلەکان لای خۆی تۆمار بکات و فۆڕمی زانیارییان بۆ پڕبکاتەوە و لەو چوارچێوەیەدا زیاتر لە 19 هەزار ئۆتۆمبێل تۆمارکران.\nئەسعەد کەریم، وتەبێژی هاتوچۆی هەرێمی کوردستان (دووشەممە 12ی نیسانی 2021) بە "ناس کورد"ی ڕاگەیاند، "کۆبوونەوە و گفتوگۆی بەڕێوەبەرایەتی گشتیی هاتوچۆ لەگەڵ هاتوچۆی پارێزگاکان بەردەوامە بۆ بڕیاردان لەبارەی چارەنوسی ئۆتۆمبێلە بێ سەرەتا و خوار مۆدێلەکان."\nوتیشی، "ناتوانرێت یەک بڕیار بۆ سەرجەم ئەو ئۆتۆمبێلانە دەربکرێت، چونکە جۆری ئۆتۆمبێلەکان جیاوازن، هەیانە تۆمارنەکراون و خوار مۆدێلن و بە قاچاخ هێنراون و گومرگیان نەدراوە، هەیانە گومرگی دراوە، بەڵام تۆمارنەکراوە یاخود ژمارەی بۆ نەکراوە لەگەڵ هەندێک جۆری دیکە."\nلەبارەی ئەوەی ئەو ئۆتۆمبێلانە ژمارەیان پێدەدرێت، وتەبێژی هاتوچۆی هەرێم ڕوونیکردەوە، "وەک وتم بڕیاردان لەبارەی ئەو ئۆتۆمبێلانە جیاوازن و دەبێت بڕیاری جیاوازیان بۆ دەربکرێت، تائێستا دیارنییە ژمارەیان پێدەدرێت یان نا."\nباسی لەوەشکرد، "گفتوگۆ لەوبارەیەوە بەردەوام دەبێت و لەگەڵ وەزارەتی ناوخۆشدا کۆدەبنەوە و بەمنزیکانە بڕیار لە چارەنوسی ئەو ئۆتۆمبێلانە دەدرێت."\n2021.04.19 - 22:26\n’’گەڕانەوەى کریستیانۆ’’..سەرۆکى ریاڵ مەدرید بێدەنگى شکاند\n2021.04.20 - 09:40


24/2/2021 - 11:44\nتۆماره ده‌نگییه‌كه 18 چركه ده‌بێت\nئاژانسی ئاسمانی ناسا رایگه‌یاند: دوای بڕینی زیاتر له 400 ملیۆن كیلۆ مه‌تر كه‌شتی ئاسمانی رۆبۆتی گه‌ڕۆك به‌سه‌ركه‌وتووی له‌سه‌ر هه‌ساره‌ی مه‌ریخ نیشته‌وه، كه ئامانج لێی لێكۆڵینه‌وه‌و گه‌ڕانه له هه‌بوونی ژیان له‌سه‌ر هه‌ساره‌ی مه‌ریخ.\nئه‌م رۆبۆته كه ناوی (پێرسێڤێرانس)-ه له 30 ته‌مموزی ساڵی رابردوو به‌رێكه‌وت 22 كامیرای و دوو مایكی پێلكاوه بۆ تۆمار كردنی هه‌موو وێنه و ده‌نگه‌كان،له‌گه‌ڵ هه‌لیكۆپته‌رێك بۆ نیشتنه‌وه.\nشایانی باسه خه‌رجی ئه‌م گه‌شته نزیكه‌ی دوو ملیار و 700 ملیۆن دۆلار بووه.\nئاژانسی بۆشاییگه‌ری ئه‌مریكا "ناسا" یه‌كه‌م تۆماری ده‌نگی سه‌ر هه‌ساره‌ی مه‌ریخی بڵاو كرده‌وه كه كه‌شتیی ئاسمانی پێرسیڤیرانس تۆماری كرد، هه‌روه‌ها له‌گه‌ڵ گرته‌ی ڤیدیۆیی نیشتنه‌وه‌ی ئه‌و كه‌شتییه له‌سه‌ر هه‌ساره‌ی سوور.\nسه‌رباری له‌كاركه‌وتنی مایك كه كه‌شتییه‌كه له كاتی نیشتنه‌وه به‌ڵام توانی ده‌نگی شه‌ماڵی سه‌ر رووی مه‌ریخ تۆمار بكات.\nتۆماره ده‌نگییه‌كه 18 چركه ده‌بێت، دایف گرۆیڵ، ئه‌ندازیار و سه‌رپه‌رشتیاری سه‌ره‌كیی سیسته‌مه‌كانی كامێرا و مایكرۆفۆن له كه‌شتییه‌كه گوتی، له 10 چركه‌دا ده‌توانی گوێ له ده‌نگی نامۆی هه‌وای مه‌ریخ بگریت.\nهه‌روه‌ها ئاژانسه‌كه یه‌كه‌م گرته ڤیدیۆیی نیشتنه‌وه‌ی كه‌شتییه‌كه‌ی بڵاو كرده‌وه، كه سێ خوله‌ك و 25 چركه ده‌بێت.


گراوی چیایی – کوردستان و کورد\nسەلیم موعەلیمی ئاوایی ( )ـیە. ماوەی سێ ساڵە لەسەر حەز و ویستی خوێ لەوێ ماوەتەوە، لەو چەند ساڵە ئەوندە هۆگری سروشت و خەڵکی ئەو دێیە بووە، گەورە و چووکە خۆشیان دویست، دڵسۆز و دووربین و بە هەڵسوکەوتە، سروشتی دڵڕفێن و تایبەتمەندی و ژیریی منداڵان تابڵۆیەکی هێند کاریگەریان لە بیر و زینیدا وێنا کردبوو، ڕۆژانی پشووش لە دەرسەکانی ئەدەبیات و مێژوو یارمەتیی دەکردن، بەردەوام بیری لە داهاتوویان دەکردەوە.\nدێیەکە چەشنی بەهەشتی خوایی جوان و دڵگرە. زنجیرە کێوێک لای ڕۆژئاوا هەتا بەرەو ژوورتر هەڵدەکشا، لێرەوار و چڕ و بژوێنە، کانیی ئەو سەرانە ساردیی بەفراویان هەر ماوە، زۆر جار مامۆستا گوێی بۆ دەنگی بلاوێنی شمشاڵی شوانە ڕادەگرت کە لەو بەندەنانە هەتا نزیک ئاوەدانی دەهاتە گوێ، هەستی بە مۆسیقایەکی سروشتی دەکرد، دەنگ و جریوەی هیچ مەلێکی ئێسک‌سووک لەو ناوە غایب نییە، دوور دەڕوانی و بیر لە خەونەکانی نیشتمان دەکاتەوە ئەو شێعرەی هێدی لەسەر زارە:\n«حەیفە کوێستان بەو سەرە بەرزانەوە هەر تەم نەبێ\nئەو تەمە پیرۆزە سایەیی لەو سەرانە کەم نەبێ\nخۆ بە زێڕ نایگۆڕمەوە دەشتی وڵاتی خۆم بەڵام،\nمن سەرم تێدا دەچێ جێگام ئەگەر ئەستەم نەبێ”\nئەوە عادەتی شوانە بوو، هەواڵی بەسەرچوونی شەوێن و بەپیرەوە هاتنی بێری بۆ دۆشینی ڕانەکەی لە گردەکەی بەر ئاوەدانی دەدا.\nشوان چاو لە ڕێی جێژوانە. بێری وەک ئاسکی ناسک، وەخۆ دەکەون هەنگاوەکانیان توند دەکەن، نەرمە شەماڵێک فێنکایی دەخاتە لەشی ماندووی جوتیار و وەرزێڕان، ڕۆژ ڕوو لە هەڵکشانە، بەڵام ئەوڕۆ پێچەوانەی ڕۆژانی ئارامی پێشووە، بۆنی سووتمان و باڕووت ئەو ناوەی داگرتووە، چەند ماشێنێک هێشتا گڕیان لێ هەڵدەستێ. پۆلێک لە پێشمەرگەکان سەنگەرەکانیان لە بەرزاییەکان جێی نەهشتووە، ئەوە بڕیاڕ و پلانی فەرمەندەکەیانە. تەرمی زیاتر لە بیست کەسی نامۆ لە گۆڕەپانێ شەڕەکە وەک ڕەوە بەراز لمبۆزیان لەو شێوەردەی وا ڕۆژی پێشوو ئاوئاژن کرابوو، لە قوڕ و لیتە ڕۆچووە.\nپێشمەرگەکان بەر لە دەستپێکی شەڕەکە بەسەر سێ پەلدا دابەش بوون، پەلێک لە دوور دێ بۆ لەداوخستن و بۆسەی هەر ھێزێک ئەگەر هاتن، پەلی دووهەم ئەرکی ڕووبەرووبوونەوەی ڕاستەوخۆی هێزی دوژمن و بەرپەرچدانەویان. لایەنی سێیەم، یارمەتیدەرە لە ھەر حاڵەتێکی پێویست و باڵانسی هێزی پێشمەرگە و پێڕاگەیشتن بە بریندار و پێویستیی لەناکاو.\nسەرەتا پێشمەرگەکان زۆریان هەوڵدا خۆیان لە تەنگەژە و تێکهەڵچوون بپارێزن، بە چەند هۆیەک، یەکەم لەبەر ئەوەی خەڵکی ئاوایی زەرەرمەند نەبن. چونکە وەرزی پێڕاگەیشتنی حاسڵات و ھەڵگرتنەوەی بەروبوومی وەرزی ساڵە. دووهەم، ڕێژەی ئەوان زۆر کەمتر لە جاش و پاسدارەکان بوو، پاشان چەندین ڕۆژ لەوە پێش لە ئاواییەکانی سەروو تووشی بۆسەیەکی دژوار هاتبوون و ماندوو بوون، دوو هاوڕێی بەوەجیشیان لەدەست دابوو کە ھێشتا خوێن لە زام و برینیان دەچۆڕا و، هەست و ڕوحیانی دەرزی‌ئاژن دەکرد. تاکەشوێنی ستراتێژی و چارەنووسساز گردەبەرزەکەی دوور ئاوەدانی بوو کە مەودایەکی زیاتر لە پێشمەرگەکان دوورترە، بەڵام هەرچۆنێک بوایە دەبوو نەکەوێتە دەست هێزی بەرامبەر. ڕۆژ ڕۆژی وەستان نییە، بوونی دوژمن لەو بەندەنە بێزارکەرە. دەست لەسەر ماشە سێرەیان لەسەر جووڵەیانە.\nچووکەڵی زۆر خەمبارە، بیری لای دوو ھاوڕێ شەهیدەکەیەتی، ڕقێکی پیرۆز لە سینگیدا شەپۆل دەدا. سەیرێکی نامە و وێنەکانی شەهید ئەبووبەکری کرد. بۆ تروسکەی کچی و ھاوسەرەکەی نووسیبوو، بێسیمەکەی وەرگرت، پێچەکەی سووڕاند، گوتی؛ شەماڵ ئاگرەکە هەڵکە، دەبا ئێسک و پرووسکیان هەپروون بە هەپروون بێ. شەماڵ هەڵی کرد، ئاگری بیکەیسی و قەنناس وەک برووسک و ھەوری بەهار چەخماخەی دا، دوژمن قەت پێی وانەبوو، وای بەسەر دێ. سەریان لێ شێوا و گڵۆڵەیان کەوتە لێژی. دەستەیەک لە پێشمەرگەکان وەک بەوری بەیان خۆیان گەیاندە دوندی بەرزایی و گردەکە. “ڕاوچی” گوتەنی؛ “کوردستان بە کەس ناخورێ، بەشی کوردە کورد، نامرێ”. بۆ نازانن پێشمەرگە پێش ئەوەی بیر لە پاراستنی گیانی بکاتەوە بیری لای پاراستن وکەرامەتی نیشتمانە؟ بۆ نازانن ئەو ڕاز و نەھێنییە کە وا پێشمەرگەی بەکردەوە لە مەیدانی خەباتدا هێشتۆتەوە؟ ئەو تەڵقین و باوەڕەیە کە وا پێی وایە ئەوڕۆ یان سبەی هەر سەردەکەون؟ بۆ نازانن ئەوان ڕیشەیان لە قوڵایی ڕۆژهەڵات و خاک و دڵی خەڵک‌دایە، کەڵ بە مەوتەن شەڕ دەکا، ئەو سنوورانە دوژمن چێی کردوون، بۆ نازانن ئەوان بە باوەڕ و پەیامی پێشەوای مەزن فرچکیان‌گرتووە و ڕێی ئاسۆ و هیوایان ڕوونە؟\nدیلەکان سەریان وەک مەڕی مردەلۆخ شۆڕ کردوونەوە، سەریان لەبەر یەک ناوە و گوێیان بۆ قسەی فەرمەندەی پێشمەرگەکان شل کردووە. پێشمەرگەکان بۆنی باڕووتیان لێ دێ، ماندوویی و ئارەقەی زیاتر لە دە ڕۆژ بە ڕوخسار و جلە خاکییەکانیانەوە دیارە، بەڵام هەیبەت و ورەیان وەک بەوری چنگ بەگڕە، چاویان وەک هەڵۆ لەسەر ھەموو گۆڕەپانەکەیە، شێر لە شەڕگەیە، هیچ جووڵەیەک لە چاویان ون نییە.\nفەرمەندەکەیان بە زمانی فارسی قسە بۆ دیلەکان دەکا، لەهجەی هەیە، بەڵام لە زاری خۆشە. باس لە ماف و ئازادییە ئینسانی و زمانی و داوا ڕەواکانی گەلێک دەکا کە دوژمنانی حاشای لێ دەکەن و پێملی بچووکترین ویست و داخوازی ئەو نەتەوەیە نابن، ئەو دوژمنەی پەلاماری هێناوەتە سەر و دەسووتێنێ و دەرووخێنێ، تاڵان دەکا… ئەوان دەسەڵاتخوازی پاشکەوتوون و ئێوە نابێ فریوی داو و دهۆی سیستمێکی هەلپەرەست و پیلانە نگریسەکانی وان بخۆن… لە داویان مەکەون، لە قاویان دەن و دەست بۆ چەک بەدژی کورد مەبەن، ئەهلی چەپڵە و چەلاو مەبن…\nدیلەکان وەک مەر یەک لەدووی یەک سەریان لەدووی یەک ناوە، خەڵکی ئاوایی سەرسام و شاگەشکەبوون، بزەیان دێتێ، بزەی سەرکەوتنە. کچە لاوێکی ڕەنگ‌گەنم ئاگر لە دەروونی داییسا، چاوەکانی پڕ لە ئاوە، تنۆکی فرمێسک لەسەر گۆنای دەخزێ. تای زولف وکەزیەکانی بەدەم باوە پەریشان و ئاڵۆسکاوە. جامانەیەکی خوێناویی لە دەستەکانی توند دەگوشین، منداڵی گوند دیلەکان بە پەنجەکانیان دژمێرن. لە نەود، نەود و یەک لێیان تێک دەچێ، دیسانەکە لەسەرڕاوە… ژمارەیان سێ هێندەی پێشمەرگەکانە. ئاخ ئەگەر بڕیار و ڕاسپاردەی ڕێبەران و ئوسوولی ئەخلاقی و شۆڕشگێری نەبوایە، ئێستا هەمووان دەبوو تاوانی کردەوەی خۆیان بە زیادەوە وەرگرن، بەڵام چار نییە.\nدەستەیەک لە پێشمەرگەکان دیلەکان و ئەوانی دیکەی دەسکەوت و چەک‌وچۆڵێکی زۆریان لە چەند تەراکتۆر بار کردون و لەگەڵ چەندکەس لە بریندارەکانیان پاش برینپێچی و دەرمانکردەن بۆ سەرووی بەرزاییەکانی قەندیل و شوێنی بڕیار بەڕێ کران. خەڵکی ئاوەدانی و شەش کەس لە پێشمەرگەکان سێ لەو شەهیدە تازانە و دووانەکەی وا لە شەوانی ڕابردوودا گلابوون، بە سروودی ئەی شەهیدان و حورمەتەوە لە داوێنی بەرزاییەکان ئەسپاردەی خاکی پیرۆزی نیشتمان دەکەن. کات کاتی ڕۆیشتنە، بزووتنەوە نابێ بوەستێ، وەک ئاو وایە گەر بوەستێ یا بۆن دەگرێ، یان لێڵ دەبێ…\nزەردەی ئێواری بوو. پێشمەرگەکان، لە توولەڕێی هەورازەکانەوە یەک یەک و دوو دوو دوور لە ئاوایی و ڕوو لە ئاسۆ و شوێنی مەبەست وەڕێ کەوتن. فەرمەندەی پێشمەرگەکان باڵی خەیاڵی بەرەو ئاسمانی ئاواتەکانی لێک کردوونەوە، خۆی لەگەڵ ئەوانە، بەڵام بیری بەرەو یەکەم جێژوان باڵی گرتووە. خەمی لەدەستدانی هاوڕێکانی هەنگاوەکانی قورس کردوون، بەڵام ژیان ناوەستێ. دەرنگانی شەو گەیشتنە ئاوایی سەیف‌ئاوا. شەوە و ئاسمانێکی پڕ ئەستێرە ئاوەدانی و هەر دوو گراوی تازەلاوی لە سینگی خۆیدا حەشار داوە. لەژێر ڕووناکایی مانگەشەو و تریفەی زێوینی ئەستێرەکان ئارەقی ڕووخساریان وەک ئاوەنگی دەم کازیوە و چاوەکانیان وەک پشکۆی ئاگر دەبریقایەوە. یەکەم دیداریانە، بەڵام هەر ئەو یەکەم دیدارە مێژوویی وچارەنووسسازە کە لەسۆنگەی ئیقباڵی هاوڕێی پێک‌هاتبوو. کڵپەی گڕی ئەوین و بەڵێنی هەتاسەرە. دەرفەت زۆر لەوە کەمترە بۆ ژوان و چرپەی دڵداری و ڕازونیاز. نوقمی نیگا و کەشی بێدەنگی و سریوەی ئەستێرە و ئاسمانی ئاواتەکانیانن. دەنگێک بەئەسپایی وەخۆی هێنانەوە، دەنگی هاوڕێکەی بوو. لەسەرەخۆ گوتی: “هەڤاڵان ئەوینتان بەردەوام بێ”. گوڵالە هەرکات چاوی بە ئیقاڵ دەکەوت کوانووی خەمەکانی دەگەشایەوە، گریان ئەوکی توند دەکرد و فرمێسک لە چاەوکانیدا شەپۆلی دەدا. ئاخر ئەو ڕەفیق و هەڤاڵی لەمێژینەی براگەورەکەی بوو.\nسەرەتای مانگی پووشپەری ساڵی 1360 بوو. کاتێک خەڵک هەواڵیان زانی بە جۆش و خرۆشەوە بەپیر ڕۆڵەکانیانەوە چوون و لە ئامێزیان گرتن. ئاوایی و ئاسمان وێکرا پڕ بوو لە بزە و شایی و شادی و ماچ و گریان، وەرشەورشی مانگ و تریفەی ئەستێران و، تریقەی پێکەنین لە دڵی ئاسماندا شەپۆلی دەدا و دەنگی دەدایەوە. دایک و کوڕ، خوشک و برا و هەڤاڵان کە وەرزی دوورییان کۆتایی هاتبوو، مەستی دیدار و لەئامێزگرتن بوون. گۆڵاڵە هەر کە چاوی بە ئیقباڵ کەوت مچورکێک هەموو جەستەی هەژاند. خورپە کەوتە دڵی، ناسۆری کولانەوە، ئەویش زوو هەستی بە نیگەرانی و چاوە بەپرسیارەکانی گۆڵاڵە کرد. ئاخر کەم وابوو کاکی لەگەڵ نەبێ…\nبەئەسپایی بەجێی هێشتن. چوکەڵی کورتیلە نووسراوێکی لە گیرفانی کراسەکەی دەرهێنا، دەمانچەکەی بە ڕەخت و فیشەکدانەکەشی توند لە دەستی گرتبوو، سەیرێکی چاوە پڕ لە فرمێسک و ڕووخسارە هەڵبزرکاوەکەی گوڵاڵە کرد، هەناسەیەکی قوڵی هەڵکێشا. سەری بەرەو ئاسمان هەڵبڕێ. سەیرێکی کاروان‌کووژەی کرد. هاتە قسە و گوتی ئەوانە دیاریی منن بۆ تۆ و ڕەسووڵ، بیر لە ڕابردوو مەکەوە، دڵنیابە هەرگیز ڕێباز و میراتی شەهید تۆفیق لەبیر ناکەین… نیگایان لە قووڵایی هەست و ناخی یەکتر ڕۆ چوو. لەسەرەخۆ گوتی گوڵاڵە کاتی ڕۆیشتنە… تا دیدار و شەوێکی پڕ ئەستێرەی دی…\nدوو دڵدار ڕۆمانێکی سەربەمۆریان لەو ماوە کورتەدا لە نیگای یەکتر خوێندەوە، نهێنی و ڕازەکانیان بە ئەستێرە و تریفەی مانگەشەو سپاردن، بۆوەی لە سینگی خۆیاندا بە ئەمانەتەوە هەڵیانگرن و شایەتی ئەو ئەوێنە پاک و ئەفسووناوییە بن، هەتا سەفەری داهاتوویان و گەڕانەوەیان بۆ سەروو بەزراییەکانی قەندیل و ڕۆژی گۆڤەندەکەیان لە کۆڕی هەواڵانیاندا.. .\nتاگی بابەت: گراوی چیایی


08/12/2019 179 جار خوێنراوەتەوە\nسەرۆك كۆماری ئێران ڕەشنوشی بودجەی وڵاتەكەی بە بەهای نزیكەی 39 ملیار دۆلار ناردە پەرلەمانی وڵاتەكەی و قەرزێكی زۆریشی لە روسیا كردوە.\nحەسەن رۆحانی سەرۆك كۆماری ئێران لەو بارەیەوە رایگەیاند وڵاتەكەی لە توانایدایە بەرگری بكات بەرامبەر ئەو سزایانەی ئەمریكا بەسەریدا سەپاندون لەڕێی دانانی سنورێك بۆ پشت بەستنەكانیان لە هاوردەكردنی نەوتی وڵاتەكەیاندا.\nرۆحانی بە پەرلەمانی وڵاتەكەی راگەیاندوە ئەم بودجەیە كە برەكەی نزیكەی 39 ملیار دۆلارە بەرگرییەكە لە سزاكان، لە رێگای كەمركرنەوەی پشت بەستنەكانمان بە نەوت.\nئەوە لە كاتێكدایە كە بۆ تەواوكردنی بودجەكەی بڕی پێنج ملیار دۆلاری لە حكومەتی روسیا قەرزكردوە.\nدوای ئەوەی ئەمەریكا بە بڕیارێكی دۆناڵد ترەمپ لە رێككەوتنی ئەتۆمی كشایەوە، چەندین سزای قورسی ئابوری بەسەر كەرتی نەوتی ئەو وڵاتەدا سەپاند، لە بەرامبەردا ئێران هەوڵدەدات لە ئەمساڵدا پشت بەستنەكانیان بە نەوت وەك سەرچاوەیەكی داهات كەم بكەنەوە.\nمیسر.. كوشتن له ده‌ره‌وه‌ی یاسا له‌لایه‌ن حكومه‌ته‌كه‌ی سیسییه‌وه زۆر زیادیكردووه\nئوستراڵیا.. با و بۆرانێكی به‌هێز له كه‌ناراوه‌كانی ڕۆژهه‌ڵات بووه‌ته‌هۆی دروستبوونی لافاو\nئه‌ردۆگان، له‌باره‌ی ڕووخانی حكوومه‌تی ویفاقی لیبیا هۆشداری توند ده‌داته ئه‌وروپا\nسێ سەربازی یه‌مه‌نی و ٢٣ چەکداری حووسی كوژران\nبەریتانیا رێكخراوی حزبوڵڵای لوبنانی خستە لیستی تیرۆرەوە\nتره‌مپ: پێویسته خامنه‌یی ئاگای له وته‌كانی بێت\nچین.. كه‌رتی تەندروستی دووەمین حاڵەتی مردنیان بەهۆی ڤایرۆسە نەناسراوەكه‌وە ڕاگەیاند\nبه‌ریتانیا حزبوڵڵای لوبنانی به تیرۆریست ناساندووە‌و ئەژمارە بانكییەكانیشی سڕ دەكات


نوێنه‌ری ئه‌مریكا له نه‌ته‌وه یه‌كگرتووه‌كان ئه‌و راپۆرتانه‌ی ره‌تكرده‌وه كه گوایا ئه‌مریكا رێگریی كردبێت له به‌یاننامه‌یه‌كی كۆده‌نگیی ئه‌نجومه‌نی ئاسایشی نه‌ته‌وه یه‌كگرتووه‌كان ده‌رباره‌ی توركیا له كۆبوونه‌وه‌یه‌كی داخراودا هه‌فته‌ی رابردوو.\nنوێنه‌ره‌كه له هه‌ژماری فه‌رمیی خۆی له تویته‌ر پێنجشه‌ممه (10 تشرینی یه‌كه‌م) وتی هه‌ر ئاماژه‌یه‌ك به‌وه‌ی ئه‌مریكا رێگریی كردبێت له به‌یاننامه‌ی كۆده‌نگی "به‌ته‌واوی ساخته‌یه".\nئه‌نجومه‌نی ئاسایش كه له 15 ئه‌ندام پێكهاتووه، له‌سه‌ر داوای پێنج وڵاته ئه‌وروپییه‌كه، به‌ریتانیا، فه‌ره‌نسا، ئه‌ڵمانیا، به‌لجیكا و پۆڵه‌ندا، كۆبووه‌وه. له به‌یاننامه‌یه‌كی هاوبه‌شدا، وڵاته ئه‌وروپییه‌كان داوایان له توركیا كرد ئۆپه‌راسیۆنه سه‌ربازییه‌كه‌ی بوه‌ستنێت.\nئاژانسی فرانس پرێس رایگه‌یاند كه توركیا 9 تشرینی یه‌كه‌م هێرشێكی بۆسه‌ر هێزه كوردییه‌كانی باكوری سوریا ده‌ستپێكرد، كه له‌قه‌ڵه‌میدان به "تیرۆریست"ی په‌یوه‌ندیدار به یاخییه‌كانی توركیاوه.\nهێرشه‌كه دوای ئه‌وه دێت كه واشنتۆن بڕیاری كشانه‌وه‌ی هێزه‌كانی ئه‌مریكای دا له ناوچه سنووریه‌كانی نێوان توركیا و سوریا.\nنوێنه‌ری ئه‌مریكا له نه‌ته‌وه یه‌كگرتووه‌كان رایگه‌یاند: "له كاتێكدا سه‌رۆك تره‌مپ زۆر به‌ڕوونی رایگه‌یاندووه ئه‌مه‌ریكا پشتیوانی ناكات له بڕیاره‌كه‌ی توركیا بۆ ئه‌نجامدانی په‌لاماری سه‌ربازی بۆسه‌ر باكوری خۆرهه‌ڵاتی سوریا."\nنوێنه‌ره‌كه وتی توركیا ئێستا به‌رپرسیاره و شكستهێنانیشی له‌وه‌ی به‌پێی یاساكان مامه‌ڵه بكات، دانیشتوانی مه‌ده‌نی بپارێزێت و گه‌ره‌نتیبدات له‌وه‌ی داعش دروستنابێته‌وه "ئاكامی ده‌بێت".\nپلانی ناوچه ئه‌مینه‌كان له سوریا به گه‌شبینییه‌كی وریاوە پێشوازیده‌كرێت


بیانییان بۆ ئابووریی سوید، بەسوودن - Radio Sweden Kurdish - ڕادیۆی سوید - Radyoya Swêdê | Sveriges Radio\nبیانییان بۆ ئابووریی سوید، بەسوودن\nبڵاو کرایه‌وه onsdag 25 november 2009 kl 16.41\nهەرچی ژمارەی بیانییان باشتر بێت ئەوا بۆ هەناردەی سویدیش کە بەردی بناغەی خوشگوزەرانیی وڵات پێک دێنێ باشترە. سویدیی بە ڕەگەزی بیانی دەتوانن یارمەتیی ئەو شیرکەتانە بکەن کە بازاڕی نوێ بدۆزنەوە. کەوابێ کۆچ، چەرخی ئابووری سوید باشتر وەگەڕ دەخات. ئەمە ئاکامی توێژینەوەیەکە کە لە سەر ئەرکی وەزارەتی دەرەوە و وەزارەتی بازرگانییەوە کراوە.\nڕاپۆرتەکە باسی ئەوە دەکات کە بە هەبوونی ١٢ هەزار بیانیی زیاتر، ئەوا هەناردەی سوید حەوت میلیارد کرۆن زیاتر دەبێت و هاوردەشی، دە میلیارد کرۆن. هەرچەند سوید بۆ بازرگانیی ئازاد خەبات دەکات بەڵام دیسان ئەوە پەیمانکارانی بەڕەگەز بیانین کە بۆ ئابووریی سوید تەنانەت لەوەش گرنگترن کە هەندێ گومرک نەمێنن.\nئێستا حوکوومەتی سوید لە ڕێی پرۆژەی ناودێر بە کۆسمۆپۆلیتەوە هەوڵ دەدا کەسانی بەڕەگەز بیانی وەک ئیمکانێکی گەورەی بواری هەناردەی وڵات، بێنێتە پێشەوە و دەورێکی گرنگیان پێ بسپێرێ. ئاندریاس هاتسی گیۆرگو بەرپرسی ئەم پرۆژەیەیە:\nلە گوێن ئاندریاس هاتسی گیۆرگو کەسانی لەدایکبووی دەرەوەی سوید، دەتوانن بە ڕێی ئەو پێوەندییەی لەگەڵ وڵاتی زێد هەیانە، زانیاریی زیاتر لە سەر کاڵاکانی سویدی بدەنە بازاڕی ئەو وڵاتە و ڕێژەی هەناردەی ئێمە بەرز بکەنەوە!\nئێڤا بیۆرکلوند وەزیری بازرگانیی سوید دەڵێ بیانیان لە سوید زۆر جار ئامادەی چێکردنی بەشکۆی خۆیانن و ئەمە بە مانای ئەوەیە کە دەبێ زانست و لێوەشاوەییەکەیان لەم بوارەدا بە کار بهێنرێت.\nنادر لەعلی نیا بەشکۆدارێکی ئێرانی یە کە لە ئولریکێ هامن، کارگەیەکی سازکردنەوەی ئوتومبێلی هەیە و سێزدە کارمەند. ئەو دەڵێ بۆ کاری بازرگانی، جیاوازی لە نێوان سویدی و بیانیی نیشتەجێی سوید نییە، بەڵام سوید لە بەکارهێنانی هاووڵاتیانی بەڕەگەز بیانیی خۆیدا زۆر ئازا نییە. سوید ئەو ئەزموونەی نییە بەڵام لەوانەیە لە داهاتوودا زیاتر ئەو ئیمکانەی بەکار بێنێت.